Kerajaan silap besar tak ‘total lockdown’

BANGI, 11 Syawal 1442H, Ahad – Tindakan kerajaan yang sekadar mengetatkan lagi pelaksanaan Perintah Kawalan Pergerakan (PKP) 3.0 – tanpa ‘total lockdown’ – dianggap suatu kesilapan besar.

Ini kerana, negara bakal menyaksikan peningkatan kes yang mendadak – susulan kes kini sudah melonjak hampir ke 7,000 jangkitan, kata Setiausaha Agung BERJASA, Ir Ts Muhammad Lukman Al Hakim Mohamad.

Beliau berkata, semua pihak memahami tujuan mengimbangi perkembangan ekonomi dan kemaslahatan para peniaga kecil dan sederhana yang diambil kira kerajaan.

Bagaimanapun katanya, setelah lebih setahun pendekatan ini diambil dan masih gagal mengawal pendemik, justeru sewajarnya SOP lebih ketat digunakan kali ini.

“Selain itu, isu integriti di kilang-kilang yang merupakan pusat penyebaran utama COVID-19 melalui kluster-kluster utama pula tidak ditangani dengan baik dan berkesan

“Petugas hadapan sistem kesihatan dan keselamatan pula semakin keletihan. Mereka juga sebenarnya berperang dengan virus ini secara peribadi.

“Ada ahli keluarga dan sahabat handai sendiri yang terkesan teruk. Emosi dan moral mereka semakin melemah,” katanya dalam satu kenyataan.

Atas dasar itu, Lukman menyarankan setiap rakyat melakukan ‘self lockdown’ secara kendiri bagi mengawal penyebaran pandemik yang membunuh ini.

“Kita tidak mampu mengawal polisi kerajaan. Tapi secara proaktif kita boleh mengubah hasilnya dalam kapasiti individu masing-masing

“Berhenti menyalak bukit. Kita perlu ketatkan disiplin untuk mengelak sakit!” tegasnya.

PKP 3.0 melibatkan penambahan sekatan yang lebih ketat ke atas sektor ekonomi dan sosial.

Tindakan kerajaan memperketat semula SOP PKP 3.0 bagi mengawal pergerakan rakyat di luar rumah.

Difahamkan, sekatan lebih ketat sepanjang PKP 3.0 yang sedang dilaksanakan ketika ini susulan peningkatan kes COVID-19 di negara ini.

Hari ini, jumlah jangkitan COVID-19 yang dilaporkan adalah 6,976 kes


Jualan makanan halal negara dijangka capai RM50 bilion

NILAI, 15 Zulkaedah 1444H, Ahad – Sektor makanan halal dalam negara dilihat terus berkembang dengan jualan makanan halal di Malaysia dijangka mencecah RM50 bilion pada tahun ini sekali gus berupaya menjadi pusat industri halal global.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, untuk tujuan itu pelbagai inisiatif dilancarkan kerajaan bertujuan mempertingkatkan kualiti produk halal dan menarik lebih banyak pelaburan asing ke Malaysia.

“Ini termasuk penganjuran Karnival Mega Fatwa dan Halal Peringkat Kebangsaan seperti ini yang bertepatan dengan semangat yang ingin dibawa iaitu semua pihak berkepentingan bergabung tenaga, usaha dan idea mengangkat agenda kesedaran halal negara kepada masyarakat.

“Kita juga melaksanakan dan memperkasa pelbagai program pendigitalan melalui aplikasi sistem MyeHALAL yang membantu usahawan dalam menjimatkan masa dan menyenangkan proses memohon persijilan Halal Malaysia,” katanya.

Beliau berkata demikian kepada pemberita selepas merasmikan Majlis Penutupan Karnival Mega Fatwa dan Halal Peringkat Kebangsaan 2023 serta melancarkan Sahabat Halal IPT di Universiti Sains Islam Malaysia di sini, hari ini.

Mohd Na’im berkata Jabatan Kemajuan Islam Malaysia (JAKIM) juga membangunkan dua aplikasi halal Malaysia iaitu SmartHalal dan Verify Halal yang menjadi rujukan pengguna dan industri bagi memperoleh info berkaitan pensijilan halal negara.

Dalam pada itu, beliau berkata Sahabat Halal IPT akan bertindak sebagai jurucakap kepada JAKIM dan jabatan agama negeri-negeri bagi memberikan penjelasan dan ilmu tepat berkaitan isu dan pengurusan halal dalam negara khususnya kepada komuniti pelajar.

“Dalam konteks ini kita nak sampaikan dakwah dengan pelbagai cara terutama melalui media sosial, anak-anak muda mereka pakar teknologi, jadi saya harapkan dengan ilmu tentang pengurusan halal itu dapat dioptimumkan contohnya melalui penggunaan TikTok yang lebih rapat dengan mereka.

“USIM sebagai perintis dan harap banyak lagi institusi pengajian tinggi termasuk swasta akan sertai. Kita membangunkan satu model yang seragam, kita harapkan USIM menjadi pusat penyelarasan dan membangunkan modul untuk latih Sahabat Halal IPT,” katanya menambah seramai 39 mahasiswa USIM menjadi Sahabat Halal IPT setakat ini.

Dalam perkembangan lain, beliau berkata Jawatankuasa Muzakarah Majlis Kebangsaan Bagi Hal Ehwal Agama Islam (MKI) dan JAKIM  dalam masa terdekat akan memperhalusi isu berkaitan waris perlu membayar cukai Lembaga Hasil Dalam Negeri (LHDN) yang ditinggalkan si mati.

“Sebelum perkara ini dibawa Jawatankuasa ke MKI, ia perlu mendapatkan pandangan panel pakar terlebih dahulu, dan dibawa kepada sub jawatankuasa pakar yang akan bincang perkara tersebut. Ia penting diperjelaskan kepada orang Islam bagi mengelakkan salah faham,” katanya.

Beliau berkata demikian bagi mengulas perbezaan pandangan antara dua mufti iaitu Mufti Pulau Pinang, Datuk Seri Dr Wan Salim Wan Mohd Noor dan Mufti Pahang, Datuk Seri Dr Abdul Rahman Osman berhubung perkara berkenaan. -Bernama


Stres? Bacalah al-Quran

1. SEKIRANYA jiwa sedang mengalami kemurungan atau semangat kian luntur, maka bacalah kisah-kisah dari al-Quran. Allah mempersembahkan lembaran kisah ini kepada Rasulullah bagi mengukuhkan jiwanya dalam menghadapi ujian kaumnya. Firman Allah:

وَكُلًّا نَّقُصُّ عَلَيْكَ مِنْ أَنبَاءِ الرُّسُلِ مَا نُثَبِّتُ بِهِ فُؤَادَكَ

“Dan tiap-tiap kisah dan berita para Rasul itu, kami ceritakan kepadamu (wahai Muhammad), untuk mengukuhkan hatimu dengannya.”

2. Apa yang dimaksudkan bagi mengukuhkan jiwa Rasulullah ini? Menurut Ibn Asyur, kisah-kisah daripada al-Quran ini memberikan ketenangan jiwa buat Rasulullah yang sedang menghadapi tekanan yang amat dahsyat dari kaumnya. Kata Ibn Asyur:

حقيقته التسكين في المكان بحيث ينتفي الاضطراب والتزلزل

“(maksud pengukuhan jiwa ini) hakikatnya ialah memberikan ketenangan (dalam jiwa) yang sedang bergelojak, tidak tenteram (atau merasa sempit).

3. Begitulah mukjizat dan kekuatan al-Quran. Ia menguatkan jiwa orang yang beriman. Saat kita diejek, bacalah kisah Nabi Nuh yang diejek oleh kaumnya, bahkan disangkakan gila.

4. Saat kita disakiti, bacalah kisah Nabi Yusuf yang cuba dibunuh oleh adik-beradiknya sendiri. Saat kita kecewa, bacalah kesukaran Rasulullah dicerca oleh ayah saudara sendiri (Abu Lahab).

5. Kalimah-kalimah al-Quran mempunyai keajaibannya yang tersendiri. Kalamullah ini meredupkan hati orang yang beriman, memberikan kelapangan buat jiwa yang sempit, menenangkan si pembaca dan yang mendengarnya.

Semoga Allah membimbing kita.

Dr Ahmad Sanusi Azmi
Setiausaha Majlis Ulama ISMA (MUIS)


PDRM laksana Op Lancar, Op Selamat 20 sempena Aidilfitri

BANGI, 24 Ramadan 1444H, Sabtu – Polis Diraja Malaysia (PDRM) akan melaksanakan Op Lancar pada 18 dan 19 April, bagi memastikan kelancaran perjalanan bersempena sambutan Hari Raya Aidilfitri.

Ketua Polis Negara, Tan Sri Acryl Sani Abdullah Sani berkata, Op Lancar berfokus di semua kawasan yang dijangka berlaku kesesakan aliran lalu lintas akibat pergerakan pengguna jalan raya.

“Seluruh jentera PDRM di lapangan melibatkan anggota-anggota balai dan elemen kereta peronda (MPV), Unit Rondaan Bermotosikal (URB), Rondaan Bit serta Risikan dan Operasi akan diatur gerak secara holistik dan sistematik bagi mengurangkan beban kesesakan trafik di lebuh raya, jalan-jalan negeri serta jalan perbandaran.

“PDRM juga akan mendapatkan kerjasama daripada pihak RELA untuk membantu penugasan melancarkan aliran trafik,” katanya dalam kenyataan, hari ini.

Bersempena sambutan Aidilfitri juga, Acryl Sani berkata, PDRM melalui Jabatan Siasatan dan Penguatkuasaan Trafik (JSPT) akan melaksanakan Op Selamat 20 selama lapan hari bermula 20 hingga 27 April.

Bertemakan ‘Rumah selamat, sampai ke destinasi’, beliau berkata, fokus utama operasi itu adalah untuk memastikan aliran trafik lancar, meminimumkan kes kemalangan jalan raya, keterjaminan keselamatan harta benda dan premis kediaman serta menurunkan kadar jenayah pecah rumah ketika musim perayaan.

“Juga dalam Op Selamat 20, PDRM melalui Jabatan Pencegahan Jenayah dan Keselamatan Komuniti (JPJKK) akan memfokuskan kepada pengurangan kadar jenayah harta benda seperti kes-kes pecah rumah melalui elemen kereta peronda (MPV), URB serta rondaan bit.

“… yang akan diatur gerak secara holistik dan sistematik di taman-taman perumahan, premis-premis perniagaan dan juga pusat ibadat di mana menjadi tumpuan orang ramai selain bagi mengurangkan beban kesesakan di taman-taman perumahan,” katanya.

Beliau berkata, pemantauan udara oleh Unit Dron Pasukan Gerakan Udara (PGU) akan turut dijalankan bagi memantau dan mengesan lokasi-lokasi titik panas yang telah dikenal pasti, seterusnya menyalurkan info kepada elemen di lapangan untuk tindakan penyuraian trafik dilaksana.

Sehubungan itu, Acryl meminta pengguna jalan raya peka dengan informasi terkini berkaitan aliran trafik semasa melalui portal dan saluran rasmi Lembaga Lebuhraya Malaysia (LLM) serta pihak konsesi lebuh raya, selain menggunakan aplikasi navigasi bagi merancang perjalanan pulang ke kampung halaman masing-masing.

“Keprihatinan pengguna jalan raya untuk bersama-sama menyalurkan sebarang maklumat sama ada melalui rakaman video atau gambar mengenai tingkah laku pengguna kenderaan yang melanggar peraturan dan undang-undang agar tindakan dapat diambil, juga amat dipuji dan dihargai.

“PDRM menasihatkan kepada semua pengguna jalan raya agar bertimbang rasa dalam pergerakan lalu lintas, sentiasa berhemah, berhati-hati dan fokus di dalam pemanduan sepanjang masa agar hari raya Aidilfitri dapat disambut dalam suasana kekeluargaan dan kesejahteraan,” katanya.


Murtad, penyebaran dakyah agama lain perlu dikekang

BANGI, 10 Rejab 1442H, Isnin – Isu murtad dan penyebaran dakyah agama lain – selain Islam – kepada muslim di negara ini wajar dipandang serius dan usaha mengekangnya perlu dimainkan semua pihak.

Ini kerana, Islam diiktiraf oleh Perlembagaan sebagai agama tertinggi negara bukan sahaja dari fakta sejarah, tetapi juga mengiktiraf tonggak dan kekuasaan Raja-Raja yang semuanya adalah beragama Islam sewaktu negara ini dibentuk.

Kedudukan Islam sebagai agama Persekutuan seperti yang termaktub dalam Perkara 3 Perlembagaan Persekutuan, memperuntukan bahawa: Islam ialah agama bagi Persekutuan; tetapi agama-agama lain boleh diamalkan dengan aman dan damai di mana-mana Bahagian Persekutuan.

Manakala, Perkara 11(4) Perlembagaan Persekutuan menegaskan bahawa penyebaran agama selain daripada agama Islam kepada orang Islam adalah dilarang sama sekali terutamanya dari segi penyebaran dakyah.

Sehubungan itu, Yang Dipertua Ikatan Muslimin Malaysia (ISMA) Johor Bahru, Muzhaffar Mohd Zaki memuji tindakan pihak berkuasa berhubung isu wanita warga Indonesia meninggalkan agama Islam untuk berkahwin dengan suaminya bukan Islam.

Katanya, tindakan pantas pihak berkuasa menyiasat satu video yang tular memaparkan pengakuan seorang lelaki bukan muslim mengaku memurtadkan seorang wanita Islam, harus dipuji dan dijadikan contoh.

Bagaimanapun, bagi memastikan kejadian sama tidak lagi berulang pada masa akan datang, beliau menggesa pihak berkuasa melaksanakan tindakan undang-undang sewajarnya.

“Aspek pendidikan dan pengukuhan akidah juga perlu dititik beratkan kepada segenap lapisan umur sebagai membentuk jati diri muslim yang sejati agar tidak mudah terpesong daripada ajaran Islam,” katanya dalam satu kenyataan, hari ini.

Sebelum ini, satu klip video dikatakan dimuat naik melalui laman YouTube memaparkan seorang lelaki bukan Islam mengaku memurtadkan seorang wanita Islam sebelum mengahwininya.

Lelaki itu turut memberitahu, cara untuk lelaki bukan Islam mengahwini wanita Islam adalah dengan menukarkan agama mereka di negara lain seperti Indonesia, Singapura atau India terlebih dahulu.

Bagaimanapun, wanita berkenaan dilaporkan membuat permohonan maaf dalam satu klip video berdurasi 3 minit 30 saat yang tular di media sosial.

Wanita terbabit mendakwa, dia dimurtadkan atau keluar daripada Islam di negara asalnya iaitu Indonesia.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata, kes berkenaan kini dalam siasatan dan tindakan pihak polis.


Mengapa guna picagari low-dead volume suntik vaksin COVID-19?

KUALA LUMPUR,  8 Rejab 1442H, Sabtu – Malaysia akan menerima vaksin COVID-19 Pfizer-BioNTech esok, dan untuk itu, sebanyak 12 juta picagari jenis low dead-volume dijangka digunakan bagi suntikan vaksin berkenaan pada fasa pertama Program Imunisasi COVID-19 Kebangsaan.

Mengapa penggunaan jenis picagari tersebut amat ditekankan pada program yang akan bermula 26 Feb itu, dan apakah kepentingan serta kelebihannya berbanding picagari lain?

Pensyarah Farmasi Klinikal Dekan Fakulti Farmasi, Universiti Kebangsaan Malaysia Prof Madya Dr Mohd Makmor Bakry berkata, picagari itu mempunyai saiz ‘hub’ (penghubung antara picagari dan jarum) yang minimum untuk mengurangkan pembaziran vaksin berbanding picagari biasa.

Katanya, ini sekali gus dapat memaksimumkan jumlah dos yang boleh dihasilkan daripada sebotol vial (bebuli) vaksin, iaitu untuk vaksin COVID-19 sebanyak enam dos suntikan dapat dihasilkan dengan penggunaan picagari berkenaan.

Menurut langkah persediaan vaksin Pfizer di laman web Centers for Disease Control and Prevention, setiap bebuli vaksin yang dilarutkan dengan 0.9 peratus sodium chloride (natrium klorida) sebanyak 1.8 mililiter (ml), akan dapat menghasilkan lima dos suntikan.

“Isipadu mati (dead volume) adalah jumlah cecair yang tertinggal di dalam picagari dan jarum selepas suntikan.

“Maka sekiranya picagari low dead-volume digunakan untuk vaksin COVID-19 Pfizer-BioNTech ini, ia membolehkan setiap vial vaksin menghasilkan sebanyak enam dos suntikan,” katanya kepada pemberita ketika dihubungi.

Senada dengan beliau, Presiden Persatuan Farmasi Malaysia Amrahi Buang pula berkata, tanpa penggunaan picagari berteknologi tinggi itu, sebanyak 0.08 ml akan terbuang untuk setiap bebuli vaksin berkenaan.

Maka katanya, memandangkan vaksin itu amat bernilai tinggi dan mahal ketika ini, penggunaan picagari tersebut amat penting bagi memastikan tidak berlaku pembaziran dan kerugian.

“Jika menggunakan picagari biasa, di penyambung antara picagari dan jarum akan ada dead space, yang mana apabila kita tekan picagari, tidak semua cecair vaksin itu akan keluar daripada picagari itu dan masuk ke badan manusia,” katanya.

“Jadi kalau gunakan picagari dengan teknologi yang bagus, dead space ini akan kurang… mengikut pengalaman kami menggunakan picagari, jika low dead space, ia selamatkan 0.08 ml vaksin untuk setiap vial,” katanya.

Katanya, memandangkan picagari berkenaan melibatkan penggunaan teknologi tinggi, harga picagari itu juga mahal sedikit berbanding picagari biasa.

“Picagari ini biasanya digunakan untuk ubat atau vaksin yang mahal bagi memastikan tidak berlakunya pembaziran… kalau normal saline, tidak apalah gunakan picagari biasa dan hilang 0.08 ml pun tidak apa, tetapi tidak pada vaksin COVID-19,” katanya.

Sementara itu, Mohd pula berkata picagari low dead-volume tersebut jarang digunakan, kecuali untuk produk ubat suntikan tertentu seperti ubat antikoagulan (pencair darah), insulin dan sebagainya.

“Itu pun kebanyakan disediakan secara praisian (prefilled) satu dos, dan dalam kebanyakan keadaan, picagari biasa akan digunakan,” katanya sambil menambah terdapat dua jenis picagari low dead-volume iaitu jarum kunci boleh tanggal (luer lock) dan jarum tertanam.

Pada 17 Februari, Menteri Sains, Teknologi dan Inovasi Khairy Jamaluddin berkata, kerajaan telah mendapatkan jumlah picagari yang diperlukan bagi melaksanakan suntikan vaksin Pfzer-BioNTech.

Menteri Kesihatan Datuk Seri Dr Adham Baba pula dilaporkan berkata Kementerian Kesihatan memerlukan 12 juta picagari jenis low dead-volume bagi membuat suntikan terhadap 20 peratus atau enam juta penerima fasa pertama Program Imunisasi Covid-19 Kebangsaan yang akan bermula hujung bulan ini.

Beliau berkata, picagari jenis itu amat diperlukan kerana vaksin perlu disuntik dalam dos tertentu kepada setiap individu bagi memastikan keberkesanannya. -Bernama


Skim i-Sinar dibuka kepada semua ahli KWSP terjejas

BANGI, 10 Rabiulakhir 1442H, Khamis – Kerajaan bersetuju memperluaskan pengeluaran skim i-Sinar daripada Akaun 1 Kumpulan Wang Simpanan Pekerjaan (KWSP) kepada semua ahli yang terjejas pendapatan akibat pandemik COVID-19.

Pengeluaran berkenaan akan memanfaat lebih lapan juta pencarum berbanding dua juta sebelum ini.

Menteri Kewangan, Tengku Datuk Seri Zafrul Abdul Aziz berkata, kadar minimum pengeluaran turut dinaikkan daripada RM9,000 kepada RM10,000.

“Sukacita diumumkan program i-Sinar dibuka dan diperluaskan kepada semua ahli yang terjejas pendapatan mereka.

“Tidak kira sama ada disebabkan hilang pekerjaan, terkurang pendapatan, ahli tersebut layak untuk membuat pengeluaran dari akaun satu, tanpa mengira ahli tersebut pekerja sektor formal atau bekerja sendiri, tanpa mengira ahli aktif mencarum atau tidak.

“Selagi mereka terjejas pendapatan dengan ketara, mereka boleh mengeluarkan simpanan daripada akaun satu KWSP,” katanya dalam sesi Penggulungan Perbahasan Rang Undang-Undang (RUU) Perbekalan 2021 di Dewan Rakyat, hari ini.


Kerajaan tak tolak haram jual arak di kedai runcit seluruh negara

KOTA BHARU, 5 Rabiulakhir 1442H, Sabtu – Kerajaan tidak menolak kemungkinan memperluaskan pengharaman jualan arak di kedai serbaneka dan kedai runcit di negeri selain Wilayah Persekutuan Kuala Lumpur.

Timbalan Menteri di Jabatan Perdana Menteri (Hal Ehwal Agama) Ahmad Marzuk Shaary berkata kerajaan menerima komen positif daripada masyarakat merentasi kaum berhubung langkah itu yang dijangka dilaksanakan oleh Dewan Bandaraya Kuala Lumpur bermula Oktober tahun depan.

“Hingga ke tarikh ini kita hanya mengehadkan pengharaman jualan arak ini di Wilayah Persekutuan, namun kita tidak menolak kemungkinan akan diperluaskan ke tempat-tempat lain,” katanya kepada pemberita pada Majlis Penyerahan Kunci Rumah Program Inspirasiku MyHaus di bawah Yayasan Pembangunan Ekonomi Islam Malaysia hari ini.

Pada majlis itu, beliau menyerahkan kunci rumah kepada ibu tunggal Rashidah Semail, 48, dari Kampung Parang Puting, Pengkalan Chepa di sini.

Mengulas lanjut, Ahmad Marzuk berkata pihaknya juga menerima aduan daripada pekerja kedai serbaneka yang terpaksa menjual arak.

“Sebenarnya negara kita agak terkebelakang dari sudut pengawalan penjualan minuman keras ini dan jika kita tengok negara jiran kita seperti Singapura, undang-undang mereka lebih ketat dan ada had-had dan masa-masa tertentu.

“Bagaimanapun, ini permulaan yang sangat baik walaupun hanya dilaksanakan di Wilayah Persekutuan dahulu,” katanya, menambah langkah itu juga bukan agenda politik. – Bernama


Arab Saudi, India buka semula pejabat kedutaan di Afghanistan

KABUL, 26 Rabiulakhir 1443H, Rabu – Kerajaan Arab Saudi menghantar 14 pegawai ke Afghanistan dan berhasrat untuk membuka semula kedutaannya di wilayah itu, tidak lama lagi.

Kemeterian Luar Afghanistan menerusi kenyataan memaklumkan, kesemua diplomat tiba pada 30 November lalu dan bersedia berkhidmat semula di negara itu.

Langkah berkenaan disambut baik dan kementerian luar Afgahanistan yakin pembukaan semula pejabat kedutaan Arab Saudi di Kabul bakal memberi manfaat kepada rakyat, selain mengeratkan hubungan dua hala yang baik antara negara.

Pada masa sama, akhbar Hindu melaporkan negaranya juga bersedia untuk membuka semula kedutaan India di negara pimpinan Taliban.

Menerusi laporan berkenaan, India memaklumkan pejabat kedutaan India di Kabul tidak mengalami kerosakan sejak Taliban mengambil alih negara berikutan kawalan keselamatan yang ketat ke atas pejabat kedutaan.

Hampir semua pejabat kedutaan asing ditutup selepas kerajaan itu tumbang dan Taliban mengambil alih pentadbiran, Ogos lalu.

Terdahulu, Jerman juga mengumumkan akan membuka semula kedutaan di Kabul, dalam masa terdekat. – Agensi


Harga barang mentah naik, kerajaan gagal urus ekonomi negara?

BANGI, 8 Ramadan 1442H, Selasa – Kenaikan harga barang mentah yang dikesan berlaku sejak kebelakangan ini seolah-olah menunjukkan kerajaan tidak bijak mengurus ekonomi negara.

Demikian antara komen netizen selepas kerajan mengakui harga bahan mentah dan segar di pasaran meningkat akibat inflasi dan faktor lain, termasuk kos pengangkutan dan makanan ternakan.

Memikirkan golongan berpendapatan rendah di negara ini, rata-rata pengguna di media sosial meluahkan rasa bimbang rakyat yang sedia tertekan bertambah tertekan dengan kenaikan harga barang mentah.

“Lihat pada harga barangan basah di pasar amat membimbangkan. Bawa RM50 tak penuh satu bakul. Bagaimana dengan rakyat yang dihimpit kesusahan akibat pendemik ini. Sulit bagi mereka untuk bertahan.

“Kerajaan PN terutama KPDNHEP wajib membuat sesuatu. Jangan nanti keluarkan kenyataan bahawa ‘barang naik ekonomi meningkat.’ Klise,” kata Zek Master.

Pengguna media sosial dikenali sebagai Rofiah Fi pula merayu kerajaan memberi insentif kepada rakyat bagi membantu mereka menampung perbelanjaan.

“Banyak barangan lain juga meningkat tinggi. Bayangkan jika sebulan 20 barang yang dibeli naik harga. Berapa kos terpaksa ditanggung pengguna. Sedangkan kebanyakan golongan bawahan ada yang hilang pendapatan. Dan berapa ramai pula yang gajinya dipotong beberapa peratus.

“Rakyat tiada wang lebih untuk menampung kehidupan yang semakin mencabar. Harap kerajaan beri insentif kepada rakyat walau sekadar diskaun dalam bil TNB,” katanya.

Sementara itu, Timbalan Presiden UMNO, Datuk Seri Mohamad Hasan menggesa kerajaan segera menyemak semula inisiatif Program Food Bank Malaysia yang bermatlamat meringankan kos sara hidup rakyat khususnya golongan isi rumah B40 dan mereka yang memerlukan.

Menerusi satu kenyataan, beliau berkata, strategi terbaru dan insentif berpatutan perlu digunakan untuk mendapatkan komitmen daripada lebih banyak penyumbang termasuk pengilang, syarikat korporat dan pasaraya.

Katanya lagi, rakyat Malaysia terus melalui saat yang sukar demi kelangsungan hidup bagaimanapun kerajaan sehingga saat ini gagal memberikan solusi tuntas dan segera.

“Kerajaan perlu berhenti dengan tindakan reaktif mereka. Tadbir urus yang proaktif sangat diperlukan untuk mengawal harga barangan asas supaya rakyat tidak terus terbeban dalam saat getir seperti sekarang.

“Dasar kecukupan dan keselamatan makanan bukan sekadar untuk memastikan kecukupan bekalan tetapi juga memastikan harga makanan selari dengan kuasa beli rakyat,” katanya.


‘Sekolah tak perlu mohon kelulusan terima sumbangan’

BANGI, 15 Zulkaedah 1443H, Rabu – Datuk Dr Mah Hang Soon menegaskan, Kementerian Pendidikan (KPM) tidak pernah mengeluarkan arahan pihak sekolah perlu terlebih dahulu memohon kelulusan Jabatan Pendidikan sebelum menerima sebarang sumbangan.

Justeru, Majlis Pengurusan Sekolah Cina di setiap Sekolah Jenis Kebangsaan Cina (SJKC) dan Persatuan Ibu Bapa dan Guru (PIBG) juga tidak perlu memohon sebarang kelulusan dari Jabatan Pendidikan.

Berikutan itu, Timbalan Menteri Pendidikan menyindir Nga Kor Ming tidak membaca surat khabar sehingga tidak mengetahui mengenai kenyataan yang telah dikeluarkan oleh KPM berhubung perkara itu.

“Pengarah Jabatan Pendidikan (setiap negeri) dengan jelas mengesahkan tidak pernah mengeluarkan arahan yang dimaksudkan,” katanya seperti dilapor China Press pada 14 Jun lalu.

Hang Soon berkata, dua minggu lepas, Ahli Parlimen Bukit Mertajam, Steven Sim Chee Keong meluahkan rasa tidak puas hati terhadap Jabatan Pendidikan Pulau Pinang yang didakwanya telah meminta SJKC memohon kelulusan terlebih dahulu sebelum menerima sebarang sumbangan.

“Sebaik sahaja saya mengetahui tentangnya, saya terus menghubungi Pengarah Pendidikan Pulau Pinang. Di samping itu, Timbalan Presiden MCA, Datuk Tan Teik Cheng juga turut mendapatkan penjelasan dari jabatan pendidikan itu.

“Tan Teik Cheng juga telah membidas kenyataan Steven Sim See Keong itu tidak berasas. Laporan tentang kenyataannya telah disiarkan pada 5 Jun,” katanya.

Hang Soon berkata, politik kotor yang diamalkan Nga Kor Ming bukannya taktik baharu.

Menurutnya, sebagai seorang peguam Nga Kor Ming tidak sepatutnya membuat dakwaan kononnya beberapa buah SJKC telah mengesahkan perkara itu tanpa sebarang asas melainkan cakap-cakap sahaja.

“Sila tunjukkan muka depan surat rasmi yang dikeluarkan jabatan pendidikan,” tegas beliau.

Katanya lagi, Guru Besar SJKC di Pulau Pinang telah mengesahkan perkara itu tidak pernah berlaku, namun Kor Ming mendakwa beberapa buah SJKC telah mengesahkan kesahihan perkara ini.

Oleh itu, jika Kor Ming gagal menunjukkan bukti hitam putih, ia boleh dianggap sebagai fitnah terhadap KPM dan sengaja menyebarkan khabar angin.

“Nga Kor Ming sepatutnya menggunakan masanya berusaha menunaikan janji hak milik tanah kekal kepada penduduk kampung baru di Perak. Bukannya sengaja menimbulkan masalah bagi menutup masalah yang melanda dirinya,” katanya.


Pertikai isu Palestin, ADUN DAP punyai daya intelek rendah?

BANGI, 7 Syawal 1442H, Rabu – Kritikan dilontarkan Ahli Dewan Undangan Negeri (ADUN) Bandar Baru Klang – DAP – Datuk Teng Chang Khim terhadap Perdana Menteri, Tan Sri Muhyiddin Yassin berhubung isu Palestin sangat memalukan.

Tindakan itu dianggap memalukan negara kerana beliau yang bertaraf wakil rakyat bertindak celupar, tatkala rakyat Malaysia dikenali di seluruh dunia sebagai ‘juara’ dalam memperjuangkan Palestin – baik orang Islam mahupun bukan Islam.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya menyifatkan, keceluparan pemimpin DAP itu sebagai biadab dan tidak melambangkan peribadi sebagai rakyat Malaysia sejati.

“Nampaknya seperti wakil rakyat DAP ini menganggap isu Palestin sebagai suatu isu yang dibuat-buat atau ‘konspirasi’ oleh kerajaan untuk mengalihkan fokus rakyat dari isu COVID-19 seperti yang diperkatakan.

“Ini adalah sesuatu yang lucu, memalukan dan seolah-olah beliau punyai daya intelek yang sangat rendah,” katanya dalam kenyataan, hari ini.

Mengulas lanjut, Haji Aminuddin bagaimanapun tidak menolak kemungkinan bahawa isu tersebut bukan sesuatu yang tidak disengajakan.

Boleh jadi ianya memang diucapkan dengan penuh keyakinan kerana adanya sokongan di belakang lebih-lebih lagi golongan pro-Israel makin berani timbul dan tampil, dakwanya.

“Malah, baru-baru ini media-media bukan bahasa kebangsaan juga mula dilihat berani menormalisasikan label ‘militan’ kepada pejuang kebebasan Palestin. Apakah ini kebetulan sahaja?

“Saya percaya selepas ini akan ada lagi provokasi-provokasi dalam isu Palestin ini. Mungkin semua tindak-tanduk ini adalah untuk mereka ‘check’ tahap sensitiviti umat dari semasa ke semasa. Siapa tahu?

“Apakah pihak berkuasa akan bertindak tegas? Saya rasa tidak, kerana kita tidak lihat ada apa-apa ketegasan dalam insiden-insiden lalu pun. Jangan mengharap sangatlah. Apa-apapun, kita tunggu dan lihat apa yang akan berlaku selepas ini pula,” katanya.

Sabtu lalu, Chang Khim yang juga Pengerusi Jawatankuasa Tetap Pelaburan, Perindustrian dan Perdagangan, Industri Kecil dan Sederhana (IKS) Selangor memuat naik komen di Facebook mengkritik perutusan khas mengenai Palestin disampaikan Perdana Menteri.

Bagaimanapun, mesej itu dikatakan sudah dipadamkan daripada akuan Facebook Chang Khim selepas dikecam netizen.


Remaja 15 tahun mengaku rogol adik hingga lahirkan anak

JELEBU, 2 Syaaban 1444H, Khamis – Seorang remaja lelaki berusia 15 tahun mengaku bersalah di Mahkamah Majistret di sini atas tuduhan merogol adik kandungnya sehingga melahirkan anak.

Tertuduh membuat pengakuan bagi dua pertuduhan yang dibaca di hadapan Majistret Norshazwani Ishak secara tertutup.

Mengikut pertuduhan pertama, tertuduh melakukan persetubuhan dengan adik kandungnya berusia 14 tahun di sebuah rumah di Palong antara 21 Jun 2022 hingga 30 Jun 2022 sekitar 11 malam hingga 12 tengah malam yang perhubungan tersebut tidak dibenarkan di bawah undang-undang atau hukum agama yang terpakai kepada tertuduh untuk berkahwin dengan mangsa.

Bagi pertuduhan kedua, remaja tersebut melakukan perkara yang sama pada 1 September 2022 hingga 10 September 2022 sekitar 11 malam hingga 12 tengah malam bersama mangsa di lokasi yang sama.

Kesalahan itu boleh dihukum di bawah Seksyen 376B (1) Kanun Keseksaan dan berdepan hukuman penjara selama tempoh tidak kurang daripada 10 tahun dan tidak lebih daripada 30 tahun dan hendaklah juga dihukum dengan sebatan.

Kes dikendalikan Pegawai Pendakwa Inspektor Muhammad Nizam Rafii dan tertuduh tidak diwakili peguam.

Mahkamah menetapkan wang jaminan RM4,000 dengan seorang penjamin dengan syarat tambahan tertuduh perlu melaporkan diri di balai polis berdekatan setiap bulan sehingga kes selesai. Remaja itu juga perlu tinggal berasingan dengan mangsa dan dilarang menghubungi dan mendekati mangsa.

Sebutan semula kes pada 22 Mac ini bagi laporan Jabatan Kebajikan Masyarakat.

Mengikut fakta kes, pada 16 Februari lepas sekitar 6.08 pagi, pengadu yang merupakan seorang doktor dan petugas Klinik Kesihatan memaklumkan seorang kanak-kanak perempuan berusia 14 tahun telah bersalin di sebuah rumah di Felda Palong, Gemas.

Pegawai perubatan ke rumah tersebut mendapati mangsa berada di atas katil di ruang tamu bersama seorang bayi lelaki cukup sifat dalam keadaan uri masih bersambung.

Mangsa dan bayi kemudian dirujuk ke Hospital Tuanku Ampuan Najihah (HTAN) di Kuala Pilah untuk tindakan lanjut. – Bernama


80 peratus tanah di bandar bukan lagi milik orang Melayu

BANGI, 6 Safar 1444H, Sabtu – Kerajaan dilihat seolah-olah hanya bersikap lepas tangan dan membiarkan pasaran menentukan harga serta polisi perumahan sehingga menyukarkan pemilikan kepada orang Melayu.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, hampir 80 peratus pemilikan tanah di kawasan-kawasan bandar kini adalah dalam kalangan orang bukan Melayu.

Malah, katanya lagi, kedatangan pendatang luar yang kaya ke bandar, ditambah dengan nilai ringgit semakin rendah, maka sudah tentu kos pembelian hartanah di negara ini bakal mengujakan lagi pelabur asing.

“Akhirnya orang Melayu kini terpaksa tinggal di pinggir-pinggir bandar. Kalau ada pun penempatan orang Melayu yang masih kekal sehingga sekarang ini ialah Kampung Baru, Kuala Lumpur.

“Itupun sudah ada usaha untuk mengeluarkan mereka atas alasan pembangunan,” katanya.

Aminuddin berkata, Kampung Kerinchi yang dahulunya majoriti penduduk orang Melayu juga kini sudah bertukar tangan kepada pihak lain.

“Bukan sahaja orang Melayu kehilangan tanah, malah nama Kerinchi pun sudah hilang ditukar kepada Bangsar South.

“Tidak mustahil bandar-bandar besar di negara ini juga akan menjadi milik bangsa asing,” katanya.

Beliau tidak menafikan bahawa harga tanah sudah semakin mahal dan pemaju terpaksa mengeluarkan perbelanjaan tinggi untuk membina kediaman, namun jika kerajaan tidak peka, maka akhirnya akan membentuk strata penduduk yang tidak harmoni.

“Rakyat akan terpisah dengan kaum Cina terutamanya akan tinggal di bandar manakala orang Melayu terus dilambakkan di pinggir bandar.

“Pemisahan sebegini akan menimbulkan sentimen yang negatif antara kaum yang boleh bertukar kepada keganasan seperti berlaku di Afrika Selatan,” katanya.

BACA ULASAN PENUH HAJI AMINUDDIN YAHAYA DI SINI;


Sikap rakyat penyumbang kejayaan ‘total lockdown’

BANGI, 19 Syawal 1442H, Isnin – Sikap rakyat di negara ini menjadi penyumbang kejayaan kepada segala keputusan kerajaan termasuk sekatan pergerakan penuh.

Atas dasar itu, keputusan sekatan pergerakan penuh kali ini perlu dijadikan sebagai kejayaan kepada rakyat dan negara melawan wabak COVID-19, kata Timbalan Rektor Penyelidikan, Jaringan Industri, Masyarakat dan Alumni UiTM Negeri Sembilan, Dr Siti Sara Ibrahim.

“Kita pernah menang sebelum ini tetapi disebabkan sikap manusia sama ada rakyat mahupun pemimpin, akhirnya kita melihat kes jangkitan COVID-19 mencapai angka lebih 8,000 kes baharu,” katanya menulis di Berita Harian hari ini.

Terdahulu, kerajaan mengumumkan penutupan penuh sektor sosial dan ekonomi atau ‘total lockdown’ Fasa Pertama di seluruh negara selama 14 hari, bermula Selasa ini hingga 14 Jun depan.

Pejabat Perdana Menteri dalam satu kenyataan berkata, menerusi total lockdown itu, semua sektor tidak dibenarkan beroperasi kecuali sektor ekonomi dan perkhidmatan perlu yang akan disenaraikan oleh Majlis Keselamatan Negara (MKN).

Mengulas lanjut, Dr Siti Sara berkata, sejak kenyataan itu dikeluarkan, kebanyakan rakyat mula berpusu-pusu beratur di kedai dan pasar raya untuk melakukan pembelian barang keperluan bagi tempoh dua minggu akan datang.

Malah, katanya, terdapat barang bukan keperluan juga dibeli, menjadikan pembelian panik dalam kalangan masyarakat sudah bermula.

“Apakah sikap ini yang perlu kita ada dalam menyokong usaha kerajaan dan Kementerian Kesihatan (KKM) untuk mengurangkan penularan COVID-19?

“Hakikatnya, kita tahu barang keperluan ini masih mencukupi di pasaran, malah kerajaan sendiri berjanji memastikan ia akan mencukupi bagi pembelian ketika sekatan pergerakan penuh ini,” katanya.

Selain itu, katanya, lebuh raya mula dipenuhi kenderaan seperti di laluan Plaza Tol Gombak menghala ke Bentong dan Sungai Besi menghala ke Selatan.

Beliau mempersoalkan sekiranya keputusan untuk pulang ke kampung itu selepas mendengar keputusan sekatan pergerakan penuh.

“Moga ia bukan begitu kerana jika ini tidak, sikap sebeginilah menjadi penyumbang kenaikan kes COVID-19.

“Cukup-cukuplah kita membuat kesilapan masa lalu dengan merentas negeri tanpa urusan betul, balik ke kampung beraya, aktiviti sosial dan tidak mematuhi SOP.

“Jadikanlah kesilapan lalu sebagai pengajaran. Sampai bila kita hendak duduk di rumah dan menanti arahan PKP (Perintah Kawalan Pergerakan) , PKPB (Perintah Kawalan Pergerakan Bersyarat), PKPD (Perintah Kawalan Pergerakan Diperketatkan), PKP Pemulihan (PKPP) dan kembali semula kepada PKP dan seterusnya?” soalnya.


MCA Negeri Sembilan terkilan tak dapat tanding PRN

BANGI, 25 Zulhijjah 1444H, Jumaat – MCA Negeri Sembilan mengakui terkilan dengan keputusan parti tidak bertanding pada Pilihan Raya Negeri (PRN), 12 Ogos depan.

Sebelum ini, parti perkauman itu mengumumkan tidak bertanding di enam negeri atas alasan mahu membuat persediaan menghadapi Pilihan Raya Umum Ke-16 (PRU16).

Akur dengan keputusan pimpinan parti, Pengerusi MCA Negeri Sembilan, Siow Koi Voon berkata, pihaknya menolak dakwaan kemungkinan berlaku undi protes dalam kalangan ahli MCA pada hari pengundian nanti.

“Saya tak nafikan ada sedikit perasaan kecewa kerana sebelum ini kita semua telah mengadakan mesyuarat banyak kali.

“Namun hasrat kita jelas kerana mahu MCA turut mempunyai peranan sebagai rakan gabungan Barisan Nasional (BN).

“Tapi sebagai ahli parti, kita kena akur apa saja yang telah diputuskan oleh parti,” katanya seperti dilapor akhbar tempatan hari ini.

Bagaimanapun, Koi Voon berkata akan tetap turun padang dan membantu parti-parti lain padan PRN yang berlangsung 12 Ogos depan.

Terdahulu, Suruhanjaya Pilihan Raya (SPR) mengumumkan PRN di keenam-enam negeri dijalankan secara serentak dengan 12 Ogos ditetapkan sebagai tarikh pengundian, manakala tarikh penamaan calon pada 29 Julai dan pengundian awal pada 8 Ogos.


Bukit Melaka: ISMA serah petisyen sokongan rakyat kepada PERZIM

BANGI, 27 Zulhijjah 1441H, Isnin – Ikatan Muslimin Malaysia (ISMA) Melaka menyerahkan petisyen sokongan kepada Perbadanan Muzium Melaka (PERZIM), berhubung usul penukaran nama Bukit St Paul kepada Bukit Melaka, hari ini.

Petisyen yang mendapatkan 16,388 tandatangan rakyat Malaysia itu diserahkan kepada Pengurus Besar PERZIM, Mohd Nasruddin Rahman di Kompleks Warisan Melaka, kira-kira jam 11 pagi tadi.

Penyerahan itu diketuai Ketua Perhubungan Negeri ISMA Melaka, Ustaz Ir Mohd Khoushaini Mohd Naim dan Yang Dipertua ISMA Melaka Tengah, Dr Khair Razlan Othman.

Petisyen setebal 190 muka surat itu adalah tanda sokongan rakyat Malaysia terhadap cadangan PERZIM mengembalikan semula nilai sejarah bukit berkenaan, yang awalnya milik kerajaan Kesultanan Melayu Melaka.

Mohd Khoushaini berkata, tandatangan petisyen berkenaan adalah bukti bahawa rakyat Malaysia mahu bersama-sama mengembalikan nama asalnya iaitu Bukit Melaka.

Beliau berkata, kerajaan negeri juga perlu melihat usul itu secara positif, dan berpegang kepada sejarah tanpa menjadikannya isu perkauman atau agama.

“Dokumen yang diserahkan hari ini adalah mewakili suara majoriti rakyat Malaysia yang mahukan penukaran nama tersebut dilaksanakan, sekali gus menyokong kertas kerja PERZIM untuk menukar nama berkenaan sebelum dibawa ke peringkat pihak berkuasa tempatan (PBT) dan Majlis Mesyuarat Kerajaan Negeri (Exco) untuk diluluskan,” katanya.

Petisyen itu dilancarkan secara atas talian di laman web change.org pada 19 Julai lalu, dan masih diteruskan sehingga ke hari ini.

Ia juga selaras dengan slogan kempen Pemuda ISMA sempena bulan kemerdekaan ke-63 tahun, iaitu ‘Tukar Nama Asal, Hapus Jejak Penjajah’, bagi mengembalikan jati diri negara Malaysia yang berteraskan Melayu dan Islam.


92 petugas PBB terkorban akibat serangan ganas Israel

GAZA, 26 Rabiulakhir 1445H, Jumaat – Kira-kira 92 kakitangan Pertubuhan bangsa-Bangsa Bersatu (PBB) terkorban di Semenanjung Gaza sepanjang lebih sebulan peperangan yang berterusan, kata pesuruhjaya badan dunia itu kepada agensi berita Anadolu.

Menerusi temu bual dengan media tempatan Switzerland, Ketua Pesuruhjaya UNRWA, Philippe Lazzarini berkata, kira-kira 13,000 kakitangan PBB yang ditempatkan di Semenanjung Gaza dan badan dunia itu tidak pernah mengalami kematian yang ramai dalam tempoh masa yang terlalu singkat.

“Lebih 700,000 penduduk kini telah melarikan diri ke sekolah yang ditubuhkan oleh UNRWA untuk berlindung.

“Bagaimanapun, lebih 50 daripada kemudahan badan dunia itu kini telah musnah angkara rejim Zionis dan menyebabkan ribuan penduduk yang berlindung cedera selain ratusan yang lain terkorban,” katanya.

Malah, Lazzarini berkata, perpindahan dari wilayah utara Gaza juga tidak menjaminkan keselematan berikutan serangan bom berterusan sepanjang masa tanpa henti.

Katanya, satu pertiga daripada petugas PBB kini menjadi serangan bom oleh rejim pengganas.

Beliau meluahkan rasa terkejut dengan situasi di Gaza.

“Keadaan di sini sangat menyayat hati, rakyat di Gaza kekurangan segala-galanya, mereka telah melarikan diri ke sekolah UNRWA dan meminta makanan asas seperti roti dan air.

“Bukan setakat itu sahaja, mereka juga kekurangan bekalan api dan sekiranya keadaan berterusan dalam dalam masa terdekat ini, kemudahan utama tidak akan berfungsi lagi,” katanya. – Agensi


Disney derma RM9.45 juta bantu Israel

WASHINGTON, 29 Rabiulawal 1445H, Ahad – Syarikat produksi antarabangsa, Walt Disney mendermakan RM9.45 juta kepada organisasi yang memberikan bantuan kemanusiaan bagi menyokong rakyat Israel, yang kononnya terjejas dalam pertempuran dengan pejuang Hamas sejak Sabtu lalu.

Ketua Pegawai Eksekutif Walt Disney, Bob Iger berkata, sebahagian daripada wang itu akan disalurkan kepada badan bukan kerajaan (NGO) yang menumpukan pemberian bantuan kepada kanak-kanak.

“Ekoran serangan pengganas yang mengerikan dan menyasarkan orang Yahudi di Israel pada hujung minggu lalu, kita semua mesti melakukan apa termampu untuk menyokong mereka yang tidak bersalah dan terkesan keganasan, terutama kanak-kanak.

“Kami mengutuk serangan ini, kebencian yang mendorong mereka dan tindakan keganasan, selain berusaha mencari lebih banyak cara untuk memberikan sokongan di rantau ini dan menghormati mangsa, keluarga mereka dan semua yang terjejas perang ini,” katanya.

Menurutnya, Disney memberikan RM4.7 juta kepada Magen David Adom, iaitu sebahagian daripada Pergerakan Bulan Sabit Merah dan menyediakan perkhidmatan perubatan kecemasan serta bank darah di Israel.

Katanya, sebanyak RM4.7 juta lagi disalurkan kepada NGO lain di rantau itu dengan menyasarkan bantuan khusus kepada kanak-kanak Israel.

Menerusi pengumuman itu, Disney turut menggerakkan derma amal daripada kakitangan syarikat sehingga lebih RM118,000, termasuk mengajak pihak lain untuk meningkatkan usaha bantuan kepada rejim Israel.

Sehingga kini, keadaan di Semenanjung Gaza semakin merosot akibat serangan ganas tanpa henti Israel di wilayah itu, termasuk penutupan sempadan, sekatan bantuan kemanusiaan, bekalan air dan elektrik.

Bahkan, rejim Zionis juga terus menyasarkan orang awam, di mana korban kanak-kanak dan wanita semakin meningkat.- Agensi


Pertempuran masih berlanjutan di Sudan meski gencatan senjata

TORONTO, 7 Zulkaedah 1444H, Sabtu – Pertempuran dilaporkan berlanjutan di Sudan meskipun gencatan senjata jangka pendek diumumkan antara pihak yang bertelagah, kata seorang jurucakap PBB pada Jumaat.

“Maklumat terkini ialah masih terdapat beberapa siri pertempuran. Kami tidak memantau secara rasmi gencatan senjata itu,” kata Stephane Dujarric pada taklimat media seperti dilaporkan Agensi Anadolu.

AS dan rakan kongsinya terus membantu mereka yang hilang tempat tinggal akibat pertempuran, kata Dujarric, sambil memperincikan bantuan yang disampaikan oleh rakan kongsi kepada penduduk di kawasan itu.

Program Makanan Sedunia (WFP) PBB telah menghantar bantuan makanan kepada lebih 600,000 orang di Sudan, manakala Pertubuhan Kesihatan Sedunia melaporkan bahawa 38 kemudahan kesihatan telah diserang sejak awal konflik.

Selain itu, di tiga negeri di wilayah Darfur -Utara, Selatan dan Timur -WFP telah mencecah kira-kira 180,000 orang.

WFP juga merancang untuk memulakan pengedaran di tengah Darfur dalam beberapa hari akan datang, kata Dujarric.

Pada 15 April, pertempuran meletus antara tentera Sudan dan Rapid Support Forces (RSF) di ibu negara Khartoum dan sekitarnya. Lebih 600 orang telah terbunuh dan beribu-ribu cedera.

Angkatan Tentera Sudan dan kumpulan separa tentera RSF minggu lalu bersetuju untuk mengadakan gencatan senjata tujuh hari.-  Bernama


Kes baharu COVID-19 meningkat 119 peratus minggu lepas

KUALA LUMPUR, 15 Syawal 1443H, Isnin – Bilangan kes baharu COVID-19 di negara ini bagi Minggu Epidemiologi (ME) ke-19 yang bermula dari 8 Mei hingga 14 Mei, meningkat sebanyak 119.2 peratus iaitu kepada 19,137 kes berbanding 8,732 kes pada minggu sebelumnya (ME ke-18).

Ketua Pengarah Kesihatan Tan Sri Dr Noor Hisham Abdullah berkata perkembangan itu menyaksikan jumlah kumulatif kes COVID-19 di Malaysia kini sebanyak 4,475,873 kes dengan 29,762 kes aktif.

Beliau berkata sejajar dengan peningkatan kes harian pada ME ke-19, purata kadar kebolehjangkitan juga menunjukkan peningkatan sebanyak 70.2 peratus iaitu 0.97 berbanding 0.57 pada minggu sebelumnya.

“Bilangan kes sembuh pada ME ke-19 menurun sebanyak 59.2 peratus atau 30,930 kes kepada 12,618 kes berbanding ME ke-18 dan kumulatif individu pulih ialah 4,410,499.

“Kes kematian pada ME ke-19 menunujukkan sedikit peningkatan iaitu 3.1 peratus (32 kes kepada 33 kes) berbanding ME ke-18 dan menjadikan kumulatif kematian kini 35,612,” katanya dalam kenyataan hari ini.

Sementara itu, Dr Noor Hisham berkata jumlah kemasukan pesakit COVID-19 ke fasiliti kesihatan iaitu hospital dan Pusat Kuarantin dan Rawatan COVID-19 (PKRC) awam bagi setiap 100,000 penduduk juga meningkat 38 peratus untuk ME sama berbanding ME sebelumnya.

“Kemasukan pesakit COVID-19 ke hospital awam bagi setiap 100,000 penduduk juga meningkat sebanyak 100 peratus melibatkan semua kategori pesakit.

“Secara keseluruhan, peratusan penggunaan katil PKRC meningkat sebanyak 100 peratus, penggunaan katil bukan kritikal meningkat sebanyak 18 peratus manakala penggunaan katil unit rawatan rapi (ICU) menurun sebanyak 10 peratus,” katanya. – Bernama


Gondol hutan: Kerajaan Pahang abai nasihat pakar?

BANGI, 29 Jamadilawal 1442H, Rabu – Gerakan Islam, Ikatan Muslimin Malaysia (ISMA) meminta kerajaan negeri Pahang tidak terlalu defensif berhubung isu penggondolan hutan dan banjir besar di negeri itu.

Ini susulan penafian kerajaan negeri bahawa punca banjir teruk yang melanda bukan kerana penerokaan hutan dan tanah, sebaliknya disebabkan hujan lebat luar biasa hampir serentak di seluruh negeri itu.

Bagaimanapun pada masa sama, kerajaan negeri mengakui aktiviti pembalakan masih menjadi sumber ekonomi negeri tetapi dilakukan secara terkawal.

Kenyataan itu dikeluarkan Pejabat Setiausaha Akhbar kepada Menteri Besar Pahang sebagai maklum balas laporan muka depan BH kelmarin, ‘Hutan kena gondol punca banjir berlumpur’.

Sebelum ini, Pakar Geologi Kejuruteraan dan Mekanik Tanah dari Universiti Kebangsaan Malaysia (UKM), Dr Nor Shahidah Mohd Nazer berkata, banjir yang melanda – di negeri Pantai Timur Semenanjung, khususnya Pahang – tidak akan seteruk sekarang, jika pembersihan hutan khususnya pembalakan dilakukan secara terancang dan terkawal.

Sementara Presiden Persatuan Pencinta Alam Malaysia (MNS), Prof Dr Ahmad Ismail berkata, penerokaan haram dan pembangunan yang tidak terancang boleh menyumbang kepada banjir.

Justeru, Presiden ISMA, Haji Aminuddin Yahaya mempersoalkan sama ada teguran pakar-pakar yang bersandarkan kajian-kajian saintifik dan ilmiah diketepikan dengan hujah-hujah separuh masak kerajaan negeri.

“Kita semua memang tahu bahawa banjir adalah disebabkan oleh hujan. Tidak ada siapa yang menafikan perkara itu. Jika kerana hujan semata-mata pun, apakah tindakan kerajaan selepas ini untuk membendung banjir?

“Pakar-pakar yang dimaksudkan itu tidaklah menyatakan bahawa penggondolan hutan adalah punca banjir tetapi penggondolan hutan yang berlaku telah mengakibatkan banjir menjadi sebesar dan seteruk ini.

“Malah, ada yang menyatakan bahawa tidak mustahil negeri Pahang akan ditimpa banjir besar sebegini pada setiap tahun jika tiada perubahan dan tindakan drastik diambil,” katanya dalam kenyataan hari ini.

Beliau turut memetik kata pakar mengenai kegiatan haram yang melibatkan penggondolan hutan di Pahang, bukannya aktiviti pembalakan yang sah mengikut had yang ditetapkan seperti yang dihujahkan oleh kerajaan Pahang ini.

Merujuk kepada isu Musang King Raub sahaja, Haji Aminuddin yang juga Pengerusi Pertubuhan-Pertubuhan Pembela Islam (PEMBELA) berkata, lebih belasan ribu ekar tanah digondol secara haram.

Itu belum lagi dikira dengan kes-kes pencerobohan lain di tempat-tempat lain di seluruh Pahang yang tidak terkira itu, katanya.

“Saya pun tidak pasti berapa ratus ribu ekar hutan yang digondol secara haram. Maka, hujah ‘kami membalak mengikut had yang ditetapkan’ adalah menyimpang dalam isu ini,” katanya.

Haji Aminuddin berharap supaya kerajaan negeri bertegas akan isu-isu penggondolan dan pencerobohan hutan oleh taikun-taikun yang dianggap kebal ini.

“Isu Musang King Raub pun kerajaan ‘dibuli’ oleh mereka, tetapi masih boleh bersikap angkuh dan ego terhadap mereka yang menghulurkan tangan ingin membantu kalian.

“Kali ini, pakar-pakar universiti menghulurkan tangan membantu dengan kajian-kajian dan syor-syor mereka juga kalian bersikap dingin sebegini.

“Tidakkah kita insaf melihat rakyat di kampung-kampung menanggung derita? Apakah perasaan apabila turun padang melawat mangsa-mangsa banjir? Ingatlah, kuasa itu hanya sementara dan akan di soal di akhirat kelak,” katanya.


Penularan kes COVID-19 di sekolah terkawal

JITRA, 29 Rabiulakhir 1443H, Sabtu – Penularan kes jangkitan COVID-19 yang melibatkan warga sekolah selepas pembukaan sesi persekolahan secara bersemuka bagi negeri di bawah Fasa Empat Pelan Pemulihan Negara (PPN) dipantau dengan sewajarnya.

Menteri Kanan Pendidikan Datuk Dr Radzi Jidin berkata situasi itu adalah terkawal jika dibandingkan dengan keseluruhan jumlah sekolah yang ada di seluruh negara iaitu melebihi 10,000.

“Secara umumnya dalam keadaan sekarang ini iaitu kita menuju ke fasa transisi kepada endemik ini, kita tahu bahawa virus ini ada di sekeliling kita. Alhamdulillah, kita lihat bahawa SOP (prosedur operasi standard) ini berkesan dan dapat berjalan dengan baik,” katanya kepada pemberita selepas menyerahkan sumbangan pendidikan digital di Institut Pendidikan Guru Kampus Darulaman di sini hari ini.

Beliau mengulas mengenai situasi semasa keadaan penularan pandemik itu yang melibatkan Sekolah Seri Puteri di Cyberjaya yang diarahkan tutup sementara berikutan 135 kes baharu positif COVID-19 membabitkan warga sekolah itu.

Media turut melaporkan seramai 24 pelajar lelaki Maktab Mahmud Sik disahkan positif COVID-19 semalam, selepas menunjukkan gejala sejak 28 Nov lepas selain tiga guru Maktab Rendah Sains Mara (MRSM) Pendang yang turut disahkan positif virus itu dan diarah menjalani perintah pengawasan di rumah (HSO).

Mengulas lanjut, Radzi berkata punca penularan jangkitan dalam kalangan warga sekolah terbabit masih dalam siasatan Pejabat Kesihatan Daerah masing-masing.

“Dalam konteks asrama ini juga sebenarnya kami amat teliti, antara SOP yang amat terperinci dilaksanakan kerana risikonya apabila berlaku satu kes kebanyakan mereka tinggal dalam asrama, potensi untuk jangkitan ada.

“Di asrama perebakan risiko lebih tinggi berbanding sekolah harian, kerana di asrama mereka berada di situ sepanjang hari, sepanjang tempoh tersebut, duduk dalam asrama buka mask, duduk dengan kawan-kawan, kami akan terus pantau bagi memastikan supaya keadaan teratur dan selamat untuk pelajar,” katanya.

Radzi bagaimanapun menzahirkan kesyukuran apabila hampir keseluruhan pelajar sekolah yang terlibat dengan kes jangkitan COVID-19 itu telah lengkap divaksin dan mereka berada pada kategori satu yang tidak bergejala serta kategori 2A bergejala ringan.

“Jadi untuk anak-anak (pelajar) yang masih belum divaksin yang layak menerima vaksin, saya mohon kepada ibu bapa membawa anak mereka untuk divaksin bagi keselamatan anak-anak sendiri, begitu juga guru yang masih belum divaksin, kita boleh melihat keberkesanan dalam konteks apa berlaku ini,” katanya.

Sementara itu, Radzi berkata kementeriannya memberi amaran akan mengambil tindakan tegas kepada pengurusan sekolah yang cuba menyembunyikan kes positif COVID-19 membabitkan guru dan pelajar.

Bagaimanapun, beliau berkata setakat ini tiada sekolah yang dikesan berbuat demikian berikutan setiap sekolah perlu melaporkan segera kes yang berlaku.

“Sebagai contoh di Sekolah Seri Puteri, saya sebagai Menteri telah turun ke situ dua kali, untuk meneliti pendekatan terbaik untuk uruskan isu berkaitan penularan kes dalam kalangan pelajar di situ, (jadi amat penting) untuk mana-mana sekolah (atau institusi pendidikan) di bawah Kementerian Pendidikan laporkan segera,” katanya.

Dalam perkembangan lain, Radzi berkata kementeriannya kini memberikan fokus untuk menyelesaikan beberapa isu utama antaranya untuk memastikan pembukaan sekolah secara keseluruhannya dapat dilaksanakan dengan selamat dan teratur selain berusaha menambah baik infrastruktur pendidikan.

“Kami ingin beri tumpuan supaya pastikan anak-anak kita ini dapat belajar dalam keadaan kondusif, sebab perancangan untuk sekolah, bangunan daif di sekolah dan juga satu lagi komponen yang kami beri keutamaan adalah dewan terbuka.

“Ini untuk pastikan supaya anak kita boleh gunakan dewan tersebut bukan sahaja untuk aktiviti pendidikan tetapi kokurikulum sebab COVID-19 ini terdapat banyak keperluan di sekolah untuk wujudkan dewan terbuka…selain daripada itu, kebajikan guru juga diberi keutamaan,” katanya. – Bernama


Malaysia perlu guna kedudukan pejuang isu Gaza: Khaled Nordin

BANGI, 10 Muharam 1444H, Isnin – Satu jalan dan pendekatan baharu mesti diambil oleh kerajaan Malaysia agar kekejaman negara haram Israel tidak berulang dengan sewenang-wenangnya.

Atas dasar itu, Malaysia perlu menggunakan kedudukannya untuk menjadi suara yang menggesa negara-negara Islam serta Pertubuhan Kerjasama Islam (OIC) bertindak tegas, berani dan berprinsip dalam isu Gaza-Israel.

Menggesa perkara itu, Naib Presiden UMNO, Datuk Seri Mohamed Khaled Nordin berkata, OIC mesti bertindak menjangkau kecaman dan kenyataan.

“Saya mengecam sekeras-kerasnya serangan terbaru rejim Zionis dan Kerajaan Apartheid Israel ke atas wilayah Gaza yang telah meragut nyawa ramai rakyat Palestin termasuk wanita dan kanak-kanak.

“Serangan ini telah mengorbankan sekurang-kurangnya 44 nyawa rakyat Palestin manakala 350 orang awam turut tercedera dengan ratusan rumah dan bangunan awam seperti pejabat, kedai serta sekolah musnah teruk.

“Sekalipun Kerajaan Mesir selaku orang tengah mengusahakan satu gencatan senjata, ia dilihat sangat rapuh dan amat berpotensi untuk dilanggar oleh rejim Zionis,” katanya dalam kenyataan, hari ini.

Bahkan, katanya, sehingga saat rundingan gencatan senjata itu sedang dibincangkan, rejim Zionis terus membedil Gaza.

Menurutnya, serangan udara sedemikian bukan sahaja satu kekejaman melampau yang bertentangan dengan nilai kemanusiaan dan undang-undang antarabangsa

Malah, ia seolah-olah sudah menjadi satu rutin oleh kerajaan penceroboh Israel yang sehingga kini tidak pernah menerima apa-apa kesan dan pertanggungjawaban.

“Saya menyeru kepada semua pemimpin politik dan masyarakat di Malaysia untuk melihat dan memperjuangkan isu ini dengan lebih lantang dan serius.

“Tekanan politik dan jalan diplomatik mesti disegerakan agar sebarang gencatan senjata tidak bersifat wayang dan benar-benar dipatuhi,” katanya.


Kecurian REE: SPRM akan panggil Sanusi

KUALA NERUS, 2 Muharam 1445H, Khamis – Suruhanjaya Pencegahan Rasuah Malaysia (SPRM) akan memanggil Datuk Seri Muhammad Sanusi Md Nor bagi membantu siasatan berhubung dakwaan kecurian unsur nadir bumi (REE) di Kedah.

Ketua Pesuruhjaya SPRM, Tan Sri Azam Baki berkata, Sanusi yang merupakan Menteri Besar sementara Kedah, akan menjadi antara beberapa saksi yang akan dipanggil bagi melengkapkan siasatan.

Sehingga kini, suruhanjaya itu telah merekodkan keterangan 12 orang berhubung kes rasuah dan salah guna kuasa, katanya.

“Kami tidak menolak dia (Sanusi) juga akan dipanggil kerana surat yang tular berhubung aktiviti perlombongan itu, menunjukkan tandatangannya.

“Salah satu perkara yang kita akan persoalkan ialah isu ini, kerana surat itu telah menjadi viral. Jika benar, jadilah dan jika tidak, dia perlu nyatakan sebabnya.

“Kami tidak tahu lagi bila kami akan memanggilnya. Saya serahkan kepada penyiasat untuk membuat keputusan,” katanya.

Azam percaya lebih ramai saksi akan ditangkap. Bagaimanapun, beliau berkata, tiada ahli politik lain yang masih belum dipanggil.

Beliau berkata, penyiasat SPRM juga sedang menjejaki beberapa individu dari China.

“Salah seorang saksi didakwa salah seorang pelabur dalam aktiviti perlombongan REE.

“Kami akan memanggil sesiapa sahaja yang kami rasa perlu, tidak kira siapa, tetapi hanya soal bila,” katanya.

Sementara itu, ditanya sama ada SPRM ditekan dan sama ada kes itu ada kaitan dengan pilihan raya negeri akan datang, Azam menafikannya.

“Tiada siapa yang menekan kami dalam kes ini. Juga tiada kaitan dengan pilihan raya negeri,” katanya.

SPRM pada Rabu menahan seorang pegawai kanan di Menteri Besar Kedah Incorporated (MBI Kedah) serta pengarah wanita bagi membantu siasatan berhubung dakwaan rasuah dan salah guna kuasa dalam sektor perlombongan, membabitkan rasuah melebihi RM13 juta.

Kegiatan perlombongan REE itu didakwa dilakukan secara haram oleh syarikat itu, yang didakwa mendapat perlindungan daripada pihak berkuasa tertentu sejak 2020.

Sumber SPRM mendakwa ia telah mengesan jejak wang mencecah RM13 juta, yang dibayar oleh syarikat itu untuk melindungi aktiviti perlombongan haram, yang berlaku antara 2020 hingga 2023.

Difahamkan, syarikat swasta itu telah mendapat kelulusan untuk menjalankan penanaman pokok getah klon balak (TLC) bagi projek ladang hutan membabitkan dua petak di Kedah pada 2016.

Pada 2020, syarikat yang sama telah mengemukakan permohonan kepada kerajaan Kedah untuk menjalankan aktiviti perlombongan REE di petak yang sama.

Bagaimanapun, kerajaan negeri tidak mengeluarkan sebarang kelulusan berhubung permohonan syarikat itu untuk menjalankan aktiviti perlombongan itu.


COVID-19: Gaza lanjut perintah berkurung hingga Ahad

GAZA, 8 Muharram 1442H, Khamis – Gaza melanjutkan perintah berkurung sekurang-kurangnya sehingga Ahad, selepas dua kematian dan 26 kes baharu dilaporkan di wilayah yang dikepung itu, kata pegawai kesihatan.

Setakat dua hari lalu, empat kes pertama disahkan di sebuah kem pelarian di wilayah berkenaan, sebelum perintah berkurung selama 48 jam dikuatkuasakan bagi mencegah penularan wabak pandemik itu.

Perintah itu juga bagi mengelakkan berlaku penularan di luar dari kawasan kem pelarian.

Bagaimanapun, pegawai kesihatan melaporkan 26 kes positif baharu di beberapa lokasi lain semalam, dengan dua pesakit meninggal dunia.

Wilayah sepanjang 40 kilometer itu berdepan pengepungan rejim pengganas Israel, selain salah satu sempadannya dikawal Mesir.

Kedua-dua negara itu mengenakan sekatan ketat terhadap pergerakan masuk dan keluar dari Gaza, kononnya atas alasan keselamatan terhadap pejuang Hamas – yang dianggap organisasi pengganas oleh Israel dan Amerika Syarikat (AS).

Jangkitan terbaharu itu menambah kebimbangan dalam kalangan organisasi kesihatan tempatan dan antarabangsa terhadap kemiskinan di Gaza yang berpotensi menjadi bencana kepada wilayah itu – berikutan kepadatan di kem pelarian dan kapasiti hospital yang terhad.

Ketua Jawatankuasa Palang Merah Gaza, Ignacio Casares Garcia berkata, hospital dan pusat kesihatan di wilayah itu tidak memiliki peralatan perubatan dan ubat yang mencukupi untuk merawat pesakit COVID-19.

“Sistem kesihatan Gaza tidak akan dapat menangani jika bilangan pesakit bertambah,” katanya dalam kenyataan.

Masjid, sekolah dan kebanyakan premis perniagaan juga telah ditutup.

Pihak berkuasa mengarahkan penduduk Gaza berada di rumah masing-masing, dan memakai topeng muka sekiranya keluar membeli barangan keperluan. – Agensi


Kes AMLA: Permohonan Rosmah supaya hakim tarik diri didengar 14 Disember

KUALA LUMPUR, 7 Rabiulakhir 1443H, Jumaat – Permohonan Datin Seri Rosmah Mansor supaya Hakim Mahkamah Tinggi Mohamed Zaini Mazlan menarik diri daripada mendengar kes pengubahan wang haram (AMLA) dan gagal mengisytiharkan pendapatan kepada Lembaga Hasil Dalam Negeri (LHDN) yang dihadapinya, akan didengar pada 14 Disember ini di Mahkamah Tinggi di sini.

Rosmah, 69, yang memfailkan permohonan itu pada 2 November lepas, memohon perintah bahawa lanjutan daripada penarikan diri Hakim Mohamed Zaini, kes berkenaan akan ditetapkan di hadapan hakim Mahkamah Tinggi lain.

Peguam Datuk Geethan Ram Vincent yang mewakili isteri bekas Perdana Menteri Datuk Seri Najib Tun Razak itu berkata permohonan tersebut akan didengar di hadapan Hakim Mohamed Zaini.

“Mahkamah mengarahkan pemohon (Rosmah) memfailkan hujahan bertulis pada 3 Dis manakala responden (pendakwa raya) pada 10 Disember dan kedua-dua pihak, masing-masing perlu memfailkan hujahan balasan pada 19 dan 26 November,” katanya kepada pemberita selepas pengurusan kes di hadapan Timbalan Pendaftar Catherine Nicholas hari ini, yang turut disertai Timbalan Pendakwa Raya Poh Yih Thinn.

Sementara itu, Geethan berkata mahkamah juga menetapkan tarikh sama (14 Disember) untuk perbicaraan hari pertama kes AMLA selain menetapkan 10 hingga 13 Januari dan 24 hingga 27 Januari 2022 untuk sambung bicara.

Poh turut mengesahkan perkara berkenaan.

Rosmah berdepan 12 pertuduhan melibatkan diri dalam pengubahan wang haram berjumlah RM7,097,750 dan lima pertuduhan gagal menyerahkan penyata pendapatan kepada LHDN.

Beliau didakwa melakukan kesalahan itu di Affin Bank Berhad, Cawangan Bangunan Getah Asli, Jalan Ampang di sini, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim di sini, dari 1 Mei 2014 hingga 1 Mei 2018.

Bagi pertuduhan pengubahan wang haram, Rosmah didakwa mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang boleh dihukum menurut Seksyen 4(1) akta sama.

Seksyen itu memperuntukkan hukuman penjara maksimum 15 tahun dan juga boleh didenda tidak kurang lima kali ganda nilai aktiviti haram atau RM5 juta, mengikut mana lebih tinggi, jika sabit kesalahan.

Bagi pertuduhan berkaitan LHDN, Rosmah didakwa gagal mengemukakan penyata pendapatan seperti mana yang diperuntukkan Seksyen 77(1) Akta Cukai Pendapatan 1967 bagi tahun taksiran 2013 hingga 2017 kepada Ketua Pengarah Hasil Dalam Negeri pada atau sebelum 30 April 2014, 2015, 2016, 2017 dan 2018 dengan tiada sebab yang munasabah yang bertentangan dengan Seksyen 112 akta sama. – Bernama


Zuraida harap dapat terus jadi menteri

BANGI, 19 Zulkaedah 1443H, Ahad – Datuk Zuraida Kamaruddin berharap jawatan beliau sebagai Menteri Perusahaan Perladangan dan Komoditi dapat dikekalkan.

Mengakui mengharapkan ‘khabar baik’ dalam pertemuan dengan Perdana Menteri, Datuk Seri Ismail Sabri Yaakob beberapa hari lagi, beliau mengakui, harapannya adalah untuk menyelesaikan segala program dan perancangan kementerian diterajuinya.

“Perdana Menteri sudah umumkan, satu dunia sudah tahu (mengenai perjumpaan), saya mengharapkan berita baik.

“Ya, kekal jawatan itu (menteri) untuk habiskan program atau perancangan yang telah saya mulakan dan untuk stabilkan negara,” kata Ahli Parlimen Ampang seperti dilapor media tempatan.

Khamis lalu, media melaporkan Ismail Sabri akan bertemu Zuraida minggu ini bagi membincangkan kedudukan bekas pemimpin Bersatu itu dalam Kabinet.

Zuraida dilantik sebagai anggota Jemaah Menteri pada 27 Ogos 2021 ketika bersama Bersatu sebelum mengumumkan keluar parti itu pada 26 Mei lalu.

Beliau menyertai Parti Bangsa Malaysia (PBM) dan kemudian diumumkan sebagai ‘presiden pengganti’ atau bakal presiden PBM.


Kabinet Jerman lulus dana RM1.99 bilion bantu mangsa banjir

BERLIN, 12 Zulhijjah 1442H, Khamis – Kabinet Jerman meluluskan pakej bantuan segera sekitar 400 juta euro (RM1.99 bilion) untuk mangsa-mangsa banjir besar minggu lalu.

Menteri Kewangan, Olaf Scholz mengatakan pada hari Rabu bahawa masih banyak dana yang mampu disediakan untuk membantu orang ramai berdepan dengan kesan akibat bencana alam jika diperlukan.

“Kami akan melakukan apa yang diperlukan untuk membantu semua orang secepat mungkin,” katanya kepada wartawan di ibu kota, Berlin.

Pakej ini akan dibiayai separuh oleh kerajaan Persekutuan dan separuh lagi oleh 16 kerajaan negeri Jerman.

Pihak berkuasa di dua negeri Rhineland-Palatinate dan Rhine-Westphalia Utara yang terjejas bertanggungjawab untuk menentukan individu mana yang layak menerima bantuan dan berapa jumlahnya.

Tetapi Scholz mengatakan mereka telah menunjukkan bahawa tidak akan ada saringan cara terhadap calon penerima dan wang tersebut akan dibahagikan dalam ‘proses yang tidak birokratik’.

“Adalah mustahak untuk membawa mesej  dengan segera bahawa kita masih masa depan, kita menjaganya bersama, dan ini adalah sesuatu perkara buat kita sebagai seluruh negara untuk bantu,” katanya. – Agensi


Tugas Menteri Perpaduan penting, perlu diserah pada MP berkelayakan

BANGI, 6 Jamadilawal 1444H, Khamis – Kempen pilihan raya di media sosial, baru-baru ini yang terpalit dengan pengisian berbentuk perkauman dan ektremisme agama menampakkan begitu rapuhnya institusi sosial masyarakat negara.

Ketua Pemuda BERJASA, Fahmi Bazlan berkata, situasi ini berlaku berikutan pengasingan interaksi sosial kaum yang melahirkan syak wasangka sesama sendiri dan menimbulkan perasaan yang negatif.

Bagi mengelakkan masalah ini berlanjutan, sudah tiba masanya portfolio Menteri Perpaduan diperkasa dengan menyerahkan tanggungjawab tersebut kepada Ahli Parlimen yang berkelayakan.

Mengesyorkan perkara itu, beliau berkata, portfolio kementerian ini perlu diisi oleh pihak yang bebas kontroversi dan mempunyai kemahuan politik untuk menyelesaikan permasalahan tersebut.

“Mungkin ramai pihak melihat jawatan Menteri Perpaduan ini tidak segah jika dibandingkan dengan jawatan menteri-menteri kanan lain seperti Menteri Kewangan, Menteri Pertahanan malahan Timbalan Perdana Menteri.

“Namun penting untuk diingatkan bahawa perpaduan kaum adalah kunci kepada kemakmuran negara. Ekonomi, industri dan pentadbiran tidak dapat dijalankan apabila rakyat hidup dalam keadaan yang tidak harmoni,” katanya dalam satu kenyataan.

Sehubungan itu, beliau meminta martabat Kementerian Perpaduan diangkat oleh pihak kerajaan.

Katanya, sokongan pihak kerajaan melalui pemberian bajet yang mencukupi amat digalakkan.

Ini kerana, banyak inisiatif boleh dibuat seperti program jelajah erat perpaduan dan kempen perpaduan kaum di media sosial mahupun di media arus perdana.

“Sesebuah negara yang kuat adalah negara yang disokong dengan kuat oleh rakyat yang bersatu hati,” katanya.

Pembentukan barisan Kabinet Perdana Menteri, Datuk Seri Anwar Ibrahim dijangka diumumkan selewat-lewatnya hari ini bagi membolehkan Jemaah Menteri baharu mengangkat sumpah sebelum hujung minggu ini.

Ia dipercayai bagi membolehkan Kabinet Kerajaan Perpaduan itu dapat dibentuk segera berikutan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, dijangka ke luar negara pada Sabtu.


Israel tutup wilayah Palestin 3 hari

RAMALLAH, 30 Syaaban 1442H, Isnin – Rejim pengganas Israel akan menutup wilayah Palestin yang dijajah selama tiga hari bermula Selasa, menurut tentera Tel Aviv.

Langkah itu dipercayai penutupan sepenuhnya Tebing Barat dan laluan utama persimpangan dengan Semenanjung Gaza.

Kenyataan rejim pengganas mendakwa, penutupan itu akan bermula pada Selasa hingga Khamis pada 15 April.

Difahamkan, tentera membenarkan urusan kemanusian dan perubatan melalui persimpangan Gaza setelah mendapat kebenaran daripada pihak berkuasa Israel.

Langkah kejam rejim itu dibuat sebagai sebahagian daripada Hari Peringatan terhadap semua anggota tentera pengganas yang terbunuh ketika operasi ketenteraan Israel.

Ia juga sempena memperingati hari kebangsaan Israel yang menandakan kebangkitan rejim dan keruntuhan Palestin – yang turut disebut sebagai ‘Nakba’ dalam kalangan Palestin. –  Agensi


PDRM siasat video tular warga asing sokong hina Nabi

KUALA LUMPUR, 15 Zulkaedah 1443H, Rabu – Polis Diraja Malaysia (PDRM) mengesahkan menerima laporan berhubung penularan video di aplikasi TikTok mengenai pendirian menyokong perjuangan ahli politik dari India yang membuat penghinaan terhadap Nabi Muhammad SAW.

Pengarah Jabatan Siasatan Jenayah Bukit Aman, Datuk Seri Abd Jalil Hassan berkata rakaman menerusi akaun @gangarammahato280 tersebut memaparkan sekumpulan lelaki dipercayai warga asing berkumpul di hadapan kuil Batu Caves.

“Rakaman video berdurasi seminit 18 saat yang mendapat 16,000 tontonan, 52 sukaan dan 302 komen turut dikesan menerusi aplikasi media sosial lain seperti Facebook dan WhatsApp.

“Ia berhubung perjuangan Hindu Samachar serta tindakan ahli politik daripada Parti Bharatiya Janata, Nupur Sharma yang mengeluarkan kenyataan penghinaan tersebut,” katanya dalam kenyataan malam ini.

Beliau berkata, siasatan dijalankan di bawah Seksyen 505(B) Kanun Keseksaan kerana mengeluarkan kenyataan yang menyebabkan atau mungkin menyebabkan ketakutan atau kegentaran awam atau golongan awam.

Menurutnya siasatan juga dilakukan mengikut Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

PDRM turut menasihatkan orang ramai agar tidak membuat spekulasi yang boleh menjejaskan siasatan dan tidak menyentuh sensitiviti agama serta kaum selain mengingatkan tindakan tegas akan diambil kepada sesiapa yang sengaja berbuat demikian.- Bernama


Benarkah Lim Kit Siang dapat gelaran Tan Sri, apakah jasanya?

KINI sedang hangat dibincangkan dalam kalangan masyarakat mengenai berita bahawa Lim Kit Siang bakal menerima anugerah gelaran “Tan Sri”.

Ini memang agak mengejutkan ramai pihak tetapi bagi saya ia bukan sesuatu yang di luar jangkaan memandangkan memang sekarang ini dah banyak kejadian-kejadian pelik yang berlaku semenjak Anwar Ibrahim menerajui negara.

Satu demi satu DAP mendapat ‘ghanimah’ dan sebagai bonus, kini ada ramai yang buat kerja mensucikan DAP. Dulu hanya ada PAN tetapi kini, sudah ada yang lebih jaguh dan berlumba-lumba pula tu. DAP tidak perlu bersusah payah untuk ‘backup’ pertahankan diri mereka pun.

Rakyat hendak dengar apa komen DAP dalam bab ini kerana Lim Kit Siang sebenarnya telah melanggar polisi dan tradisi DAP yang tidak membenarkan mana-mana pemimpin mereka menerima apa-apa anugerah sejak turun temurun lagi.

Mungkinkah ini salah satu strategi DAP untuk meneutralkan imej mereka dalam kalangan pengundi Melayu? Dulu Lee Kuan Yew pernah pakai songkok untuk menambat hati orang melayu. Sekarang kita lihat DAP telah mula mengikut jejak yang sama dan ditambah lagi dengan agen-agen ‘pensuci’ yang gigih bekerja siang dan malam.

Ramai juga yang bertanya, selalunya anugerah yang tinggi sebegini diberikan kepada mereka-mereka yang benar-benar telah berjasa kepada negara. Malah, Presiden PKR dan Presiden UMNO pun tidak dapat gelaran setinggi ini.

Lim Kit Siang apa jasanya? Beliau sejak awal lagi memperjuangkan kononnya kesamarataan kaum dengan slogan ‘Malaysian Malaysia’ yang menatijahkan kepada penghapusan kedudukan istimewa orang Melayu dan Bumiputera.

Mungkinkah asas atau kriteria untuk penganugerahan darjah kebesaran sebegini telah berubah? Apakah selepas ini beliau akan dianugerahkan pula gelaran ‘Tun’? Dan akan ada filem ‘Kit Siang: The Untold Story’ pula?

Malah, kini sudah ada pemimpin UMNO dengan bangga dan yakinnya telah memberi justifikasi terhadap penganugerahan (Tan Sri) tersebut. Kononnya dengan menerima anugerah ini menunjukkan DAP sudah mula boleh tunduk hormat mengiktiraf institusi Raja-Raja Melayu atas ‘tarbiyyah’ yang dibuat oleh UMNO.

Maka memang betulkah selama ini DAP tidak tunduk dan tidak hormat terhadap institusi Raja-Raja Melayu?

Semakin banyak menjilat, semakin banyak persoalan yang timbul.

Haji Aminuddin Yahaya
5 Jun 2023

Rujukan: https://www.astroawani.com/berita-malaysia/kit-siang-bakal-terima-gelaran-tan-sri-422430


Haram sembunyikan kejahatan, jadi pelindung penjenayah

BANGI, 22 Zulhijjah 1443H, Jumaat – Khutbah Jumaat menegaskan haram hukumnya perbuatan menutup atau menyembunyikan kejahatan yang boleh memudaratkan kesejahteraan.

Justeru, khutbah bimbang terdapat segelintir individu yang sanggup bersekongkol dalam menyembunyikan kejahatan, malah menjadi pelindung kepada pelaku jenayah.

Atas dasar tanggungjawab, khutbah Jabatan Kemajuan Islam Malaysia (Jakim) mengajak umat Islam bersama-sama mengubah kemungkaran yang berlaku di depan mata dengan melaporkannya kepada pihak berkuasa.

“Ungkapan ‘tidak mahu menjaga tepi kain orang’ mungkin tidak sesuai untuk hal yang melibatkan kemungkaran dan kemaksiatan.

“Kaedah mengubah kemungkaran melalui lisan ialah kita tidak bersubahat mahupun berdiam diri dengan menyembunyikan kejahatan yang berlaku di sekeliling kita sehingga mampu mendatangkan kerosakan dan menggugat keharmonian masyarakat,” katanya.

Menurut khutbah, sesuatu perkara yang bertentangan dengan agama dan undang-undang perlu ditegah supaya dapat memelihara umat Islam daripada terjerumus ke dalam kerosakan serta kebinasaan.

Oleh itu, tanggungjawab mencegah kemungkaran adalah tuntutan ke atas umat Islam sama ada tegahan menerusi kuasa yang diberikan melalui tugas selaku pemerintah atau tanggungjawab sebagai orang awam.

“Dalam konteks undang-undang kesalahan jenayah Syariah, pegawai penguatkuasa agama di negeri-negeri berperanan memelihara kesucian agama Islam daripada dicemari dan sentiasa bersedia serta komited menggalas tanggungjawab seperti mana yang telah diamanahkan dengan penuh kejujuran agar kemungkatan dan kemaksiatan dapat dibendung.

“Namun begitu, bagi orang awam yang tidak mempunyai autoriti mencegah sesuatu kemungkaran, maka Rasulullah menyuruh untuk mengubah kemungkaran itu dengan lisan iaitu dengan cara memberi nasihat atau teguran yang berhikmah supaya kejahatan itu boleh dihalang serta tidak memberi kesan buruk kepada si pelaku dan juga masyarakat umum,” katanya.


Pelan Pemulihan Negara kembalikan penghidupan harian biasa

KUALA LUMPUR, 4 Zulkaedah 1442H, Selasa – Perdana Menteri mengumumkan Pelan Pemulihan Negara yang diyakini dapat mengembalikan penghidupan harian biasa menjelang akhir tahun, termasuk mengadakan semula sesi persidangan Parlimen pada September atau Oktober.

Tan Sri Muhyiddin Yassin berkata, pelan itu adalah satu strategi peralihan keluar dari kemelut pandemik COVID-19 merangkumi empat fasa yang akan melibatkan pelan peralihan fasa Perintah Kawalan Pergerakan (PKP) secara berperingkat.

Beliau berkata demikian ketika mengumumkan Pelan Pemulihan Negara: Peralihan Fasa PKP secara berperingkat yang disiarkan secara langsung di stesen-stesen televisyen petang ini.

Muhyiddin berkata, setiap fasa berpaksikan kepada data yang bersandarkan tiga indikator ambang utama ataupun threshold untuk beralih dari satu fasa ke fasa seterusnya.

Indikator pertama ialah keadaan penularan COVID-19 dalam komuniti berdasarkan bilangan kes jangkitan harian, indikator kedua ialah keupayaan sistem kesihatan awam berdasarkan kadar penggunaan katil di Unit Rawatan Rapi (ICU) dan indikator ketiga adalah tahap populasi yang dilindungi berdasarkan peratusan yang lengkap menerima dua dos suntikan vaksin.

Fasa pertama pada Jun, iaitu pelaksanaan PKP menyeluruh yang sedang dilaksanakan dalam keadaan bilangan kes adalah tinggi, sistem kesihatan awam pada tahap kritikal dan kadar pencapaian vaksinasi yang masih rendah.

Fasa kedua (Julai – Ogos) akan menyusul setelah purata kes harian COVID-19 menurun di bawah 4,000 kes, sistem kesihatan awam tidak lagi berada di peringkat kritikal termasuk kadar penggunaan katil di ICU pulih ke paras sederhana dan 10 peratus populasi telah menerima dua dos suntikan vaksin.

Seperti fasa pertama, aktiviti sosial dan kawalan pergerakan di bawah fasa kedua akan terus dikawal dengan ketat dengan aktiviti ekonomi dibuka secara berperingkat dengan membenarkan kapasiti pekerja sehingga 80 peratus di premis.

Perdana Menteri berkata, pendekatan senarai positif diteruskan iaitu hanya sektor yang tersenarai dibenar beroperasi manakala yang tidak tersenarai masih ditutup.

Muhyiddin berkata, pada masa sama senarai positif daripada fasa pertama akan juga diperluaskan semasa fasa kedua dengan menambahkan beberapa sektor manakala aktiviti sosial dan rentas negeri masih tidak dibenarkan.

Muhyiddin berkata, antara aktiviti dibenarkan semasa fasa kedua ialah pembuatan seperti simen untuk memastikan kelangsungan pembinaan yang dibenarkan serta aktiviti peruncitan seperti barangan elektronik dan komputer bagi menyokong mereka yang bekerja dari rumah.

Bagaimanapun, beliau berkata, masih terdapat aktiviti pembuatan, pembinaan, peruncitan dan perkhidmatan yang tidak disenaraikan dan kekal tidak beroperasi  seperti pembuatan tekstil dan kedai perabot.

Bagi fasa ketiga (September – Oktober), perdana menteri berkata, semua aktiviti ekonomi dibenarkan beroperasi kecuali aktiviti yang berisiko tinggi untuk jangkitan COVID-19 yang masih ditutup.

Beliau berkata, fasa itu boleh digerakkan sekiranya Malaysia berjaya mencapai nilai ambang iaitu purata kes harian menurun ke paras bawah 2,000 kes, sistem kesihatan awam berada pada tahap selesa dengan penurunan kadar penggunaan katil di ICU ke paras mencukupi dan 40 peratus populasi negara ini telah menerima dua dos suntikan vaksin.

Nilai ambang itu dijangka dapat dicapai paling awal pada akhir Ogos ini, katanya.

Pada fasa ketiga semua sektor ekonomi akan dibenar beroperasi kecuali aktiviti yang tersenarai dalam senarai negatif, iaitu aktiviti yang berisiko tinggi menyebabkan jangkitan COVID-19 atau melibatkan keramaian.

Sektor ekonomi akan kekal dibenarkan beroperasi pada kapasiti 80 peratus seperti fasa kedua dan aktiviti sosial termasuk pendidikan dan sukan tertentu boleh mula dibuka secara berperingkat, kata Muhyiddin.

Beliau berkata, di bawah fasa ketiga, semua aktiviti pembuatan akan dibenar beroperasi tertakluk kepada prosedur operasi standard (SOP) dan had kapasiti.

Senarai negatif yang tidak dibenarkan beroperasi merujuk kepada aktiviti berisiko tinggi kerana melibatkan keramaian seperti penganjuran konvensyen dan penjarakan sosial tidak dapat diamalkan seperti pub, spa dan salon kecantikan.

Namun, perdana menteri berkata, kelonggaran kepada had kapasiti akan dipertimbangkan untuk membolehkan syarikat beroperasi sepenuhnya setelah pekerjanya divaksinasi.

Muhyiddin menyuarakan komitmen bahawa persidangan Parlimen boleh diadakan dalam fasa ini pada September atau Oktober dengan mengikut SOP yang ketat.

“Ini adalah pendirian saya dari awal bahawa sistem Demokrasi Berparlimen boleh berfungsi semula pada masa yang sesuai, iaitu setelah kes-kes COVID-19 terkawal dan kita hampir mencapai imuniti berkelompok.

“Saya akan terus mendokong prinsip Demokrasi Berparlimen dan Raja Berperlembagaan,” katanya.

Beliau memberi amaran supaya jangan ada pihak yang sengaja menimbulkan keresahan dan kecelaruan dalam kalangan rakyat sehingga mengganggu tugas utama kerajaan untuk menangani pandemik COVID-19.

Perdana Menteri berkata, fasa keempat boleh digerakkan sekiranya nilai ambang tercapai iaitu purata kes harian menurun ke paras bawah 500 kes, sistem kesihatan awam berada pada paras selamat termasuk kadar penggunaan katil di ICU di paras mencukupi dan 60 peratus populasi telah menerima dua dos suntikan vaksin.

Beliau berkata, berdasarkan unjuran pelaksanaan Program Imunisasi COVID-19 Kebangsaan, peralihan itu dijangka dapat dilaksanakan seawal akhir Oktober.

Muhyiddin berkata, fasa keempat mungkin boleh mengembalikan norma kehidupan seharian dengan semua sektor ekonomi dibuka, lebih banyak aktiviti sosial dibenarkan, perjalanan rentas negeri dibolehkan dan pelancongan domestik juga akan dibuka tertakluk kepada SOP yang ketat.

Beliau berkata, fasa itu dapat dilaksanakan apabila bilangan kes COVID-19 adalah rendah, sistem kesihatan awam pada tahap selamat dan program vaksinasi mencapai tahap imuniti berkelompok atau herd immunity selewatnya pada akhir tahun ini.

“Kerajaan telah merangka pelan ini dengan membuat pertimbangan sebaiknya bagi memastikan setiap keputusan yang diambil adalah untuk melindungi nyawa dan memastikan kelangsungan hidup rakyat,” katanya.

Beliau berkata peningkatan bekalan vaksin sebanyak 16 juta dos pada hujung Julai ini serta peningkatan kadar pemberian vaksin harian membuatkan kerajaan lebih yakin untuk menjayakan pelan itu.

Kesemua SOP bagi fasa-fasa itu akan diperincikan oleh Majlis Keselamatan Negara (MKN) dan diumumkan dalam masa terdekat. -Bernama


Pelayan restoran maut akibat letupan di Ampang

KUALA LUMPUR, 6 Jamadilakhir 1444H, Jumaat – Seorang pelayan di sebuah restoran maut selepas bungkusan yang ditinggalkan di atas bonet keretanya meletup di Jalan Pandan Indah 12/1, Pandan Indah, Ampang di sini malam tadi.

Ketua Polis Daerah Ampang Jaya, ACP Mohamad Farouk Eshak berkata, pihaknya menerima panggilan orang awam memaklumkan ada bunyi letupan di tempat kejadian yang berlaku pada 8.55 malam.

“Mangsa seorang lelaki tempatan berumur 28 tahun mengambil satu bungkusan yang ditinggalkan di atas bonet keretanya jenis Toyota Corolla Altis. Apabila mangsa memegang bungkusan itu terus berlaku letupan dipercayai daripada bungkusan berkenaan.

“Mangsa mengalami kecederaan parah pada bahagian badan dan tangan telah dikejarkan ke Hospital Ampang untuk rawatan disahkan meninggal dunia pada 9.45 malam di hospital berkenaan,” katanya dalam kenyataan awal pagi ini.

Mohamad Farouk berkata, hasil siasatan di lokasi kejadian, polis menemukan beberapa objek dan kesan letupan antaranya kesan lekukan pada kereta mangsa.

Mengulas sama ada di lokasi kejadian mempunyai rakaman kamera litar tertutup, beliau enggan mengulas lanjut dan siasatan masih dilakukan.

“Motif kejadian berkenaan masih dalam siasatan dan kes disiasat di bawah Seksyen 302 Kanun Keseksaan,” katanya. – Bernama


Punca bekalan telur ayam kurang sebab seludup

KOTA BHARU, 11 Rabiulakhir 1444H, Ahad – Kekurangan bekalan telur ayam dalam negara ketika ini adalah berpunca daripada kegiatan penyeludupan ke negara jiran iaitu Thailand, kata Pengerusi Pasukan Khas Jihad Tangani Inflasi, Tan Sri Annuar Musa.

Annuar yang juga Menteri Komunikasi dan Multimedia berkata, kegiatan itu berlaku berikutan harga telur ayam di Thailand lebih mahal berbanding di Malaysia.

“Bekalan telur ayam mengalami kekurangan lebih 100,000 biji sebulan, kita rayu supaya mereka yang terlibat dalam kegiatan ini agar tidak menyeludup ke Thailand.

“Kita tidak dapat tambah bekalan telur ayam dengan kadar segera memandangkan proses ayam gantian untuk menghasilkan telur baharu memerlukan tempoh sehingga empat bulan,” katanya.

Beliau berkata demikian kepada pemberita selepas menyampaikan sumbangan kepada lebih 200 mangsa ribut dekat Kampung Tegayong, Melor, di sini hari ini.

Mengulas lanjut, beliau berkata isu kekurangan bekalan telur ayam dijangka dapat dipulihkan pada akhir Disember depan.

“Pihak kita pernah mengadakan perbincangan untuk import telur ayam tetapi kita dapati harganya lebih mahal berbanding Malaysia,” katanya. – Bernama


COVID-19: Indonesia rekod 3,963 kes positif baharu

JAKARTA, 28 Muharram 1442H, Rabu – Indonesia mencatatkan 3,963 kes positif baharu COVID-19 dalam tempoh 24 jam, jumlah harian tertinggi sejak kes pertama dikesan di republik itu pada 2 Mac 2020.

Berdasarkan data yang disiarkan di laman sesawang rasmi pemerintah Indonesia berkenaan COVID-19, www.covid19.go.id hari ini, jumlah kes positif keseluruhan di republik itu kini meningkat kepada 228,993 manakala 100,236 lagi pesakit masih dalam pemantauan virus berkenaan.

Bagi tempoh 12 tengah hari semalam sehingga 12 tengah hari ini juga, sebanyak 135 lagi kematian direkodkan menjadikan jumlah kematian kumulatif kini 9,100 orang.

Provinsi Jakarta, yang kembali dikuatkuasakan peraturan Pembatasan Sosial Berskala Besar (PSBB) selama dua minggu bermula Isnin lepas, masih mencatatkan kes positif keseluruhan tertinggi di republik itu iaitu 57,469 kes, dengan tambahan 1,294 kes baharu.

Provinsi Jawa Timur mencatatkan jumlah kematian keseluruhan tertinggi iaitu 2,867 orang, diikuti Jakarta (1,481), Jawa Tengah (1,179), Kalimantan Selatan (392), Sulawesi Selatan (386) dan selebihnya di wilayah-wilayah lain di Indonesia. – Bernama


Bulan kemerdekaan: Rakyat diajak anjur pelbagai aktiviti sebagai tanda kebersamaan

PUTRAJAYA, 1 Muharram 1444H, Sabtu – Menteri Komunikasi dan Multimedia Tan Sri Annuar Musa mengajak seluruh rakyat untuk menganjurkan pelbagai aktiviti sempena sambutan Bulan Kebangsaan sebagai tanda kesyukuran dan kebersamaan selari dengan konsep Keluarga Malaysia.

Beliau berkata setelah dua tahun dibelenggu pandemik COVID-19, kini rakyat negara ini perlu kembali menyemarakkan sambutan Hari Kebangsaan dan Hari Malaysia 2022 (HKHM2022) dengan penuh rasa patriotik.

“Tahun ini negara akan meraikan sambutan HKHM2022 dalam suasana yang kita berharap ia diraikan oleh segenap lapisan masyarakat dengan mengibarkan Jalur Gemilang dan pelbagai acara.

“Berteraskan kepada konsep Keluarga Malaysia iaitu Kebersamaan, Keterangkuman dan Kesyukuran. Ini tanda kesyukuran kita semua,” katanya ketika berucap pada majlis pelancaran Bulan Kebangsaan dan Kibar Jalur Gemilang 2022 di Dataran Putrajaya di sini hari ini.

Majlis itu dilancarkan Perdana Menteri Datuk Seri Ismail Sabri Yaakob selepas menyertai program Berjalan Teguh Bersama bersempena pelancaran Bulan Kebangsaan dan Kibar Jalur Gemilang 2022 bersama Jemaah Menteri dan lebih 15,000 peserta sejauh 2.7 kilometer. – Bernama


Bekas pegawai kanan PBT disyaki terima rasuah dibebaskan dengan jaminan SPRM

JOHOR BAHRU, 7 Muharram 1443H, Isnin – Seorang bekas pegawai kanan sebuah pihak berkuasa tempatan (PBT) yang direman enam hari bagi membantu siasatan kes rasuah ketika bertugas di Majlis Bandaraya Iskandar Puteri (MBIP) dibebaskan hari ini dengan jaminan Suruhanjaya Pencegahan Rasuah Malaysia (SPRM).

Perintah tamat reman itu dikeluarkan Majistret Normadiana Mamat dengan jaminan SPRM sebanyak RM50,000 tanpa deposit dan seorang penjamin berserta syarat melapor diri di pejabat SPRM berhampiran pada setiap bulan.

Lelaki berusia 60 tahun itu direman tiga hari bermula 11 hingga 13 Ogos lepas dan dilanjutkan tiga hari lagi sebelum dibebaskan hari ini.

Kes berkenaan disiasat mengikut Seksyen 17(a) Akta SPRM 2009.

Pada 10 Ogos lepas, individu berkenaan ditahan SPRM selepas disyaki menerima rasuah daripada kontraktor ketika berkhidmat di MBIP. – Bernama


Pertemuan Duta Malaysia tak gambar pengiktirafan junta Myanmar

KUALA LUMPUR, 26 Syaaban 1442H, Khamis – Mesyuarat dihadiri Duta Malaysia Datuk Zahairi Baharim di Kementerian Tenaga dan Elektrik (MOEE) di Nay Pyi Taw pada Rabu, tidak menunjukkan bahawa ia satu pengiktirafan atau sebaliknya terhadap Majlis Pentadbiran Myanmar (SAC).

Kementerian Luar (Wisma Putra) berkata pertemuan itu diadakan bagi menyampaikan keputusan PETRONAS Carigali Myanmar (Hong Kong) Ltd (PCML) kepada MOEE bahawa ia menggantung sementara operasi utama projek gas Yetagun.

“Pendirian Malaysia terhadap Myanmar jelas dan konsisten. Kami sentiasa mendesak dihentikan segera keganasan, pembebasan segera tanpa syarat tahanan politik, dan penerusan dialog inklusif membabitkan semua pihak untuk transisi politik dan penyelesaian aman terhadap krisis berterusan di Mynmar serta rakyatnya,” menurut kenyataan Wisma Putra pada Khamis.

Kementerian berkata, Malaysia akan meneruskan pembabitan konstruktif dengan semua pihak yang berkepentingan ke arah matlamat itu.

Dilaporkan PCML menghentikan operasinya di medan Yetagun pada 1 April sehingga keputusan baharu dibuat berikutan kemerosotan pengeluaran gas di lapangannya di Blok M12, M13 dan M14 yang terletak di Laut Andaman, perairan Myanmar.

Kehadiran Zahari di MOEE menyebabkan netizen di Myanmar mempersoalkan sama ada Malaysia mengiktiraf SAC manakala beberapa pemimpin politik di Malaysia menyuarakan kegusaran mereka kerana ia bercanggah dengan pendirian negara dan serantau terhadap rejim junta. – Bernama


Doa yang perlu diamal dalam Ramadan

1. RAMADAN adalah bulan pengampunan. Allah membuka luas pintu ibadah dan memberikan ganjaran keampunan buat dosa-dosa silam kita.

2. Saidatina Aisyah pernah bertanya kepada Rasulullah tentang apakah yang perlu dia lakukan andai dia bertemu dengan malam Lailatul Qadar. Lalu Baginda Nabi mengajarkan kepadanya doa ini:

اللَّهُمَّ إنَّكَ عَفُوٌّ تُحِبُّ العَفْوَ فَاعْفُ عَنِّي

Maksudnya: “Ya Allah, sesungguhnya Engkau Maha Pengampun dan amat suka akan keampunan, maka berikanlah keampunan kepadaku.”

3. Perhatikan pengertian doa ini, ia membawa maksud yang jelas bahawa perkara pertama yang diajarkan oleh Rasulullah kepada Saidatina Aisyah adalah agar memohon keampunan dari Allah.

4. Oleh itu amalkan doa ini sepanjang bulan Ramadan ini. Ia adalah doa yang diucapkan sendiri oleh Baginda Nabi dalam usaha kita memohon keampunan dari Allah.

Semoga Allah membimbing kita.

Dr. Ahmad Sanusi Azmi


‘Jika PRN pun berebut jawatan KM, PRU-15 nanti apatah lagi’

BANGI, 10 Safar 1442H, Isnin – Sekiranya terdapat Ahli Dewan Undangan Negeri (ADUN) yang melompat parti selepas keputusan Pilihan Raya Negeri (PRN) Sabah untuk kepentingan peribadi dan habuan material – mereka ialah pengkhianat.

Begitu juga parti yang menukar sokongan kepada pakatan lain – mereka juga pengkhianat, kata pemerhati politik, Ir Lukman Al-Hakim Muhammad.

Beliau berkata, tindakan lompat parti hanya akan menyebabkan PRN hilang makna, walhal rakyat Sabah telah bergadai nyawa keluar mengundi mengharungi risiko COVID-19 yang semakin memuncak di Negeri Bawah Bayu.

“Kita mesti mempelajari sesuatu dari PRN Sabah kali ini. Salah satu ialah PRU-15 tidak akan menyelesaikan masalah kestabilan politik negara jika Ahli Parlimen terus berjuang demi survival politik masing-masing, bukannya untuk rakyat dan negara.

“Sebagaimana berlaku perebutan jawatan Ketua Menteri Sabah, PRU-15 nanti juga pasti akan menyaksikan perebutan kuasa Perdana Menteri.

“Bukankah elok jika kita serahkan kepada Yang di-Pertua Negeri Sabah dan Yang di-Pertuan Agong untuk melantik berlandaskan Perlembagaan Negeri/Persekutuan dan penilaian terbaik mereka,” katanya.

Sabtu lalu, Gabungan Rakyat Sabah (GRS) membabitkan Barisan Nasional (BN), Perikatan Nasional (PN) dan Parti Bersatu Sabah (PBS) berjaya memperoleh majoriti selepas meraih 38 daripada 73 kerusi DUN yang dipertandingkan.

WARISAN pula hanya memperoleh 23 kerusi DUN, DAP (6), PKR (2), UPKO (1) dan Bebas (3).

Mengucapkan tahniah atas kemenangan GRS, Ir Lukman Tahniah berkata, semua pihak harus berfikiran matang dan menerima keputusan ini dengan hati yang terbuka.

“Rakyat Sabah telah memilih dan memberikan mandat yang jelas terhadap pakatan yang dibentuk semasa kempen pilihan raya.

“Justeru, pembentukan kerajaan negeri dan juga pemilihan Ketua Menteri – bidang kuasa TYT – hendaklah berasaskan mandat tersebut,” katanya.


Isu bantahan konsert dan rasuah tiada kaitan: Pemuda PAS

BANGI, 29 Muharam, 1444H, Sabtu – Tindakan Ahli Parlimen Klang, Charles Santiago mengaitkan isu bantahan konsert artis antarabangsa dengan rasuah disifatkan tersasar dan tidak munasabah.

Terdahulu, Ahli Parlimen DAP itu menggesa Pemuda PAS menganjurkan protes di seluruh negara terhadap rasuah dan bukannya konsert artis antarabangsa.

Santiago berkata, lebih baik jika usaha penentangan Ketua Pemuda PAS, Ahmad Fadhli Shaari dibuat untuk membantah rasuah, dengan memetik isu projek kapal tempur pesisir (LCS).

Ia selepas Ahli Parlimen Pasir Mas itu menegaskan, pihaknya tidak teragak-agak untuk menggerakkan tentangan di seluruh negara jika perkara tersebut tidak diendahkan.

Dalam satu kenyataan, Ahmad Fadhli menegaskan bahawa isu bantahan konsert artis antarabangsa dengan rasuah tiada kaitan.

“Adalah agak tidak munasabah jika anda ingin makan roti canai, tiba-tiba bermaksud anda tidak suka nasi lemak. Apabila anda tidak suka nasi goreng, tiba-tiba secara automatik adakah anda penggemar nasi beriani?

“Oleh itu YB Ahli Parlimen Klang, saya fikir ‘argument’ tuan agak tersasar. Dalam isu konsert, secara jujur ingin saya nyatakan, masyarakat non muslim tidak perlu rasa terganggu sangat, perbincangan boleh dibuat,” katanya.

Dalam hal ini, beliau berkata, perkara yang menjadi kebimbangan adalah ramai yang hadir juga terdiri daripada remaja muslim.

Katanya, Malaysia ialah sebuah negara yang meletakkan Islam sebagai agama Persekutuan dan ia perlu dihormati.

“Dengan penuh hormat, jika anda ingin adakan protes isu LCS, silakanlah, kami tiada halangan. Adakah anda meminta kami adakan protes kerana anda sudah tidak cukup ahli untuk lakukannya?

“Dengan penuh hormat tuan, mari kita berbincang,” katanya.


Menteri nafi bantuan ‘Ekonomi Madani’ gula-gula politik PRN

KUALA LUMPUR, 10 Muharram 1445H, Jumaat –  Menteri Komunikasi dan Digital Fahmi Fadzil membidas kenyataan beberapa pihak yang mendakwa Bantuan Khas Penghargaan Ekonomi MADANI: Memperkasa Rakyat merupakan gula-gula politik menjelang Pilihan Raya Negeri (PRN) bulan depan.

Fahmi berkata, pengumuman bantuan khas tersebut dibuat sebelum tempoh berkempen bagi PRN.

“Kempen akan bermula secara rasmi esok selepas selesai proses penamaan calon, jadi arahan untuk tempoh berkempen adalah dari 29 Julai sehingga 12 Ogos.

“Selain itu, disiplin kita (kerajaan) ialah tidak menggunakan jentera kerajaan, tidak boleh menyampaikan apa yang disebut ‘gula-gula pilihan raya’ dan tidak ada pengumuman projek ‘mi segera’,” katanya dalam sidang media selepas majlis pelancaran Pakej Rahmah Jalur Lebar Tetap Allo di sini, hari ini.

Semalam, Perdana Menteri, Datuk Seri Anwar Ibrahim ketika berucap pada majlis peluncuran “Ekonomi MADANI: Memperkasa Rakyat” berkata kerajaan akan menyediakan bantuan khas penghargaan RM300 kepada penjawat awam gred 56 dan ke bawah yang akan dibayar dalam tempoh dua minggu.

Selain itu, kerajaan juga memberikan kredit e-tunai RM100 kepada rakyat dewasa yang berpendapatan RM100,000 setahun dan ke bawah.

Fahmi berkata, kerajaan tidak boleh menghentikan perkhidmatan untuk rakyat dan menangguhkan sebarang pengumuman.

“Saya umumkan (Pakej Rahmah Jalur Lebar Tetap) ini adakah ia gula-gula juga? Ia adalah perkhidmatan biasa, kerja kerajaan perlu diteruskan. Takkan kita hendak menangguhkan semua pengumuman,” katanya.

Suruhanjaya Pilihan Raya menetapkan PRN di Selangor, Kedah, Pulau Pinang, Kelantan, Terengganu dan Negeri Sembilan serta PRK Parlimen Kuala Terengganu diadakan serentak pada 18 Ogos ini manakala tarikh penamaan calon esok dan pengundian awal pada 8 Ogos. – Bernama


JPN nafi 54,000 warga China diberi warganegara sebagai pengundi DAP

BANGI, 1 Safar 1445H, Jumaat – Jabatan Pendaftaran Negara (JPN) menafikan dakwaan sejumlah 54,000 warga China dalam proses diberikan kewarganegaraan sebagai pengundi DAP.

JPN dalam kenyataan menjelaskan, sebanyak 54,000 permohonan kewarganegaraan yang dinyatakan Menteri Dalam Negeri, Datuk Seri Saifuddin Safution Ismail sebelum ini, adalah merujuk jumlah permohonan dari tahun 2017 sehingga 2022.

Katanya, jumlah itu meliputi pelbagai permohonan di bawah peruntukan Perlembagaan Persekutuan yang berkaitan dan daripada pelbagai latar belakang keturunan serta negara asal.

“Berdasarkan rekod JPN dari 2019 hingga 31 Julai 2023 lalu, hanya 45 individu dari China dianugerahkan kewarganegaraan Malaysia secara keseluruhan (Perkara 19 (1) mengikut negara asal),” kata jabatan itu.

Penjelasan JPN itu dibuat sebagai merujuk kepada isu tular di media sosial yang memetik kenyataan Saifuddin ketika sidang media sempena lawatan kerja rasmi ke JPN pada 9 Januari lalu.

“JPN ingin menjelaskan bahawa petikan yang ditularkan tersebut telah dimanipulasi dari sebahagian kenyataan penuh YB MDN (Menteri Dalam Negeri) di sidang media ketika itu.

“Intipati kenyataan YB MDN ketika itu adalah memaklumkan antara komitmen beliau sebagai MDN yang baru dilantik adalah untuk membuat keputusan (lulus/gagal) terhadap permohonan-permohonan kewarganegaraan yang telah tertunggak sekian lama tanpa dibuat sebarang keputusan,” katanya.

Menurut JPN, Saifuddin ketika itu juga turut menyasarkan 10,000 permohonan dapat dibuat keputusan pada tahun ini.

“Komitmen ini adalah tindakan proaktif oleh KDN kerana berpandangan keperluan membuat keputusan dalam tempoh yang wajar, antara lain bertujuan memberi keadilan kepada pemohon yang telah memohon sekian lama yang meliputi permohonan di bawah Perkara 15(2), 15A dan 19(1).

“Sekiranya permohonan mereka ditolak, mereka dapat mencari alternatif lain dalam meneruskan kehidupan di negara ini ataupun di negara lain,” katanya.

JPN turut menegaskan bahawa permohonan kewarganegaraan adalah sentiasa tertakluk kepada peruntukan Perlembagaan Persekutuan dan perundangan yang berkuat kuasa.

Katanya, permohonan kewarganegaraan hanya boleh dikemukakan setelah individu itu memenuhi syarat yang diperuntukkan di bawah Bahagian III, Perlembagaan Persekutuan, Kaedah-Kaedah Kewarganegaraan 1964 serta perundangan berkaitan yang berkuat kuasa dalam isu pendaftaran perkahwinan, pengangkatan, kesahtarafan anak serta peraturan imigresen.

“JPN berharap dengan ini dapat menjelaskan kekeliruan dan keresahan orang ramai. Penganugerahan taraf kewarganegaraan merupakan anugerah tertinggi oleh Kerajaan Malaysia mereka yang benar-benar layak dan memenuhi syarat.

“Proses yang dilaksanakan oleh JPN adalah tertakluk kepada Perlembagaan Persekutuan dan selari dengan undang-undang yang berkuat kuasa bagi memastikan kedaulatan dan keselamatan negara terjamin,” katanya.


Imigresen tahan 141 pendatang tanpa izin di PKPD Hentian Kajang

KAJANG, 8 Rabiulakhir 1442H, Selasa – Enam kanak-kanak adalah antara 141 pendatang tanpa izin yang ditahan dalam Operasi Penguatkuasaan Bersepadu Jabatan Imigresen di kawasan Perintah Kawalan Pergerakan Diperketatkan (PKPD) Hentian Kajang, di sini, hari ini.

Timbalan Ketua Pengarah Operasi Imigresen Mohamad Fauzi Md Isa berkata, dalam operasi selama empat jam bermula jam 8 pagi itu, pendatang haram yang ditahan berusia antara setahun hingga 50 tahun yang terdiri daripada 77 lelaki, 58 wanita dan bakinya adalah kanak-kanak.

“Seramai 65 warga Indonesia; 59 Myanmar; sembilan Nepal serta lapan warganegara lain ditahan dalam operasi di PKPD Hentian Kajang yang akan berakhir tengah malam ini.

“Seramai 2,600 orang diperiksa dan daripada jumlah itu seramai 1,900 adalah warga asing,” katanya ketika ditemui di lokasi PKPD Hentian Kajang hari ini.

Kesemua mereka ditahan mengikut Seksyen 6 (1)(c) dan Seksyen 15 (1)(c) Akta Imigresen kerana tinggal lebih masa dan menyalahgunakan pas lawatan akan ditempatkan di Depot Tahanan Imigresen Semenyih.

PKPD Hentian Kajang dilaksanakan pada 28 Oktober hingga 10 November dan tempoh itu dilanjutkan 14 hari lagi bermula11 November dan dijadual berakhir tengah malam ini. -Bernama


Barat bersaing satu sama lain siapa beri lebih banyak sokongan kepada Israel

GENEVA, 19 Rabiulakhir 1445H, Jumaat – Misi Pemerhati Tetap Palestin ke Pertubuhan Bangsa-Bangsa Bersatu (PBB) mengakui terkejut dengan sikap masyarakat antarabangsa yang tidak serius dan tegas membantu Gaza.

Setiausaha pertama misi berkenaan, Dima Asfour ketika taklimat di Geneva berkata, beliau terkejut dengan sikap masyarakat antarabangsa yang tidak bertindak ketika rakyat di Gaza berdepan saat getir mengadapi peperangan yang berterusan.

Beliau mengkritik tindakan beberapa negara Barat yang terus memberi sokongan kepada negara haram, Isr4el.

“Di negara Barat, secara amnya, kita melihat mereka bersaing antara satu sama lain tentang siapa yang akan memberikan lebih banyak sokongan politik, ketenteraan dan diplomatik kepada negara haram Isr4el.

“Undang-undang antarabangsa jelas membuktikan pelanggaran serius yang dilakukan oleh Israel,” katanya.

Asfour menambah, ini adalah masa yang seius dan penting untuk membantu Gaza dan semua perlu mengambil tanggungjawab ini.

“Tiada pegawai kerajaan yang mahu terlibat dalam pembunuhan besar-besaran terhadap orang awam Palestin,” katanya.

Sehingga kini rejim pengganas meluaskan serangan melalui udara dan darat di seluruh semenajung Gaza.

Malah, hampir 10,600 yang menjadi syahid dalam peperangan ini termasuk 9,061 rakyat Palestin dan lebih 1,538 yang terkorban adalah warga negara negara haram tersebut.

Selain jumlah mangsa terkorban yang ramai dan pemindahan besar-besaran, penduduk Gaza juga berdepan bekalan asas semakin berkurangan akibat pengepungan negara haram tersebut. – Agensi